Norman Ernest Borlaug, "Bapa Pertanian Moden" Yang Mervolusi Dunia Pertanian dan Makanan

Salah satu masalah manusia di peringkat global adalah kebuluran. Namun, satu ketika dahulu seorang individu bernama Norman Borlaug melalui kajiannya dalam gandum telah mendapat pujian tinggi daripada para saintis kerana dapat meningkatkan bekalan makanan diperingkat global.

Norman Borlaug adalah wira sejati kepada manusia. Atas sumbangannya kepada sains dan tujuan kemanusiaan, Norman Borlaug telah dianugerahkan Hadiah Keamanan Nobel pada tahun 1970.

Norman Borlaug dibesarkan dalam keluarga pendatang dari Norway ke Amerika Syarikat. Beliau dilahirkan pada Mac 1914 (hanya beberapa bulan sebelum bermulanya perang dunia pertama) di Saude, Iowa. Pada tahun 1942, Borlaug memperoleh Ph.D. dalam bidang patologi tumbuhan di Universiti Minnesota.

Nampaknya, beliau sememangnya memanfaatkan pengetahuannya dalam bidang ini untuk membantu manusia mengatasi masalah kebuluran di peringkat globa. Selepas menamatkan pengajiannya di peringkat ijazah sarjana muda, beliau telah diambil bekerja oleh syarikat DuPont di AS namun beliau tidak lama disitu.

Tetapi tidak lama kemudian beliau menerima jawatan baru denngan menjadi penyelidik dalam program saintifik yang bertujuan untuk meningkatn kepelbbagaian jenis gandum di Mexico.

Dari 1944 hingga 1960, Borlaug bekerja di Mexico. Beliau telah mencipta pelbagai varieti gandum yang tahan terhadap penyakit dan pada masa yang sama memberikan hasil tanaman yang lebih baik.

Salah satu momen yang paling penting dalam penyelidikan Borlaug melibatkan penemuan yang mengubah dunia pertanian. Varieti gandum yang lebih tinggi selalunya akan "patah" kerana bahagian atasnya yang semakin besar bermakna batang yang tinggi tidak dapat menampung berat gandum tersebut.

Kejayaannya menghasilkan varieti gandum yang lebih pendek dianggap satu "Revolusi Hijau" di seluruh dunia kerana ini bermakna gandum tersebut boleh tumbuh membesar sebelum hasilnya boleh diambil untuk dijadikan makanan.

Gandum berbatang pendek ciptaannya dapat menahan bahagian kepala yang berat yang telah disenyawakan dan merupakan elemen penting dalam Revolusi Hijau di negara membangun.

Memandangkan kaedah Norman Borlaug telah mencipta satu kaedah pembiakan tumbuhan kontemporari, varieti gandum baharu yang diciptanya sememangnya mendapat sammbutan di seluruh dunia. Selain gandum, Borlaug membantu menambah baik varieti padi.

Varieti baharu ini berjaya di kawasan yang sangat berbeza dari segi iklim termasuk Amerika Selatan, Afrika, Timur Tengah, Pakistan, dan India. Beberapa wilayah dunia ini mengalami kekurangan makanan dan kebuluran, maka membawa masuk tanaman baru ini telah menyelamatkan bekalan makanan mereka.

India menjadi satu contoh di mana kadar pengeluaran makanan mengatasi kadar pertumbuhan penduduk sebaik sahaja Revolusi Hijau bermula di sana. Negara ini bukan sahaja berdikari dalam pembuatan makanan tetapi akhirnya berjaya memulakan ekssport makanan.

Walau bagaimanapun, sukar untuk menyatakan berapa juta (kebanyakan anggaran mengatakan lebih satu bilion) orang telah diselamatkan daripada kelaparan hasil daripada inovasi Norman Borlaug ini.

Itulah sebabnya atas usahanya ini beliau memperoleh Hadiah Keamanan Nobel. Norman Borlaug juga terkenal sebagai penerima Pingat Kebebasan Presiden pada tahun 1977 dan Pingat Sains Kebangsaan pada tahun 2004.

Pada tahun 1986, Norman Borlaug juga telah memperkenalkan penganugerahan Hadiah Makanan Sedunia untuk memberi penghormatan kepada mereka yang telah membantu untuk meningkatkan kuantiti dan akses kepada bekalan makanan di global.


5 Kumpulan Rock Popular Yang Lari Jauh Dari Identiti Asal

Bagi peminat muzik khasnya peminat muzik rock dan alternatif, perubahan yang dilakukan oleh kugiran dalam penghasilan karya mereka merupakan satu isu sensitif - apatah lagi apabila melibatkan pertukaran genre.

Kebanyakan peminat awal mana-mana kumpulan muzik sering mengharapkan agar idola-idola mereka terus mengekalkan identiti, tanpa mahu memahami pengkarya sendiri mengalami perubahan dan berevolusi; sehingga menukarkan hasil tangan mereka.

Bagi 5 kumpulan ini pada awal kemunculan mereka, mereka cukup dikenali dengan muzik yang agak keras serta bingit, sebelum berubah di pertengahan jalan. Perubahan ini memperkembangkan pengaruh mereka tetapi dalam masa membuatkan peminat asal mereka rasa terpinga-pinga.

Kumpulan Coldplay muncul sekitar tahun 1996, sebelum mendapat peluang merakamkan album pertama mereka 'Parachutes' yang diterbitkan pada tahun 2000, meledak dengan single utama 'Yellow.'

Sebuah album yang sarat dengan bunyi gitar dan dram yang berbunyi leka digarap bersama melodi indah, 'Parachutes' memperkenalkan Coldplay kepada dunia. Album itu memenangi kategori album alternatif terbaik Anugerah Grammy pada tahun 2002 - selepas dilancarkan di Amerika Syarikat.

Tema dan genre sama kekal untuk beberapa album Coldplay, kekal terjual hampir 10 juta unit untuk empat album terawal mereka sehinggalah album 'Mylo Xyloto' yang terbit pada tahun 2011, membawa elemen-elemen pop kontemporari kepada 'bunyi' Coldplay.

Album kelapan 'Everyday Life' pula yang terbit pada tahun 2019, menjadi antara album paling tak laku untuk Coldplay - terjual tidak sampai 1 juta unit walaupun mendapat ulasan baik.

Dari segi jualan, lagu Coldplay bersama duo The Chainsmokers berjudul 'Something Just Like This' merupakan lagu paling popular mereka, tetapi jika dibanding dengan lagu popular pertama mereka iaitu 'Yellow,' ketara benar jauh perbezaan bunyinya.

Bagi mereka yang mengikuti perjalanan kugiran popular Maroon 5, pasti sukar untuk anda menerima perubahan bunyi standard kumpulan ini bukan?

Apatah lagi perubahan genre kumpulan berlaku dengan sebuah lagu yang berjudul 'Moves Like Jagger,' yang menjadi lagu paling popular mereka sehingga kini sejak terbit tahun 2011.

Pengaruh pengkarya pop jelas mengubah bunyi asal Maroon 5 yang agak keras sebelum itu, khasnya melalui album pertama mereka yang berjudul 'Songs About Jane.'

Menampilkan 3 lagu popular iaitu 'Harder to Breathe', 'This Love' dan 'She Will Be Loved' - genre asal Maroon 5 yang menggabungkan irama rock dan funk, membawa keunikan segar dibantu vokal yang unik dibawa vokalis Adam Levine yang mampu mengubah nadanya secara spontan.

Pengaruh irama seperti soul dan R&B mula mengubah corak penulisan dalam Maroon 5, mula membawa masuk elemen-elemen komersial ke dalam muzik mereka.

Elemen ini mula menenggelamkan identiti asal yang telah mereka bentuk meminggirkan peminat lama mereka; memperkenalkan Maroon 5 sebagai sebuah kugiran gitar dengan lelaki simbol seks sebagai vokalis utama.

Mula terkenal sebagai seorang pelakon, projek 'tepi' aktor Jared Leto pada awal kemunculan kugiran 30 Seconds to Mars memang mengejutkan banyak pihak.

Album pertama mereka terbit pada tahun 2002 sebelum album kedua mereka 'A Beautiful Lie' meletup di pasaran, memperbaiki cubaan mereka dengan buah tangan yang lebih matang.

Membawa muzik yang berkonsepkan opera rock, Leto dan rakan-rakannya menggabungkan unsur-unsur sinematik bukan saja dalam muzik mereka, bahkan menghasilkan video muzik berkualiti tinggi dari segi produksinya ibarat sebuah filem - sesuatu yang unik pada era tersebut.

Kugiran ini kekal dalam genre rock sama dalam album seterusnya, sebelum mula menjadi sebuah kugiran pop yang sukar untuk difahami apa halatujunya.

Kini '30 Seconds to Mars' lebih gemar menulis lagu-lagu pop dengan lirik sama diulang-ulang, diselangi bunyi yang dihasilkan tanpa menggunakan instrumen sebenar sambil mengangkat ego sendiri.

Elemen unsur elektronik memang sudah sedia ada dalam muzik Linkin Park sejak mula pergerakan mereka, tetapi unsur rock yang digabungkan dengan vokal rap menjadi teras identiti mereka - walaupun eksperimentasi ada dijalankan dalam setiap enam album terawal mereka.

Bagaimanapun Linkin Park benar-benar mengejutkan semua pihak dalam album ketujuh mereka 'One More Light', menampilkan melodi pop yang jauh lebih ringkas, ringan dan santai. Instrumen seperti gitar dan dram menjadi alatan sampingan, dengan tekstur bunyi lebih banyak terhasil melalui penggunaan pensintesis.

Jeritan vokalis utama Linkin Park, mendiang Chester Bennington juga tidak lagi kedengaran.

Menjadi album paling teruk skor ulasannya, 'One More Light' dikritik pengulas dan peminat ekoran perubahan mendadak genre muzik mereka mengakibatkan berlakunya perang mulut di antara Bennington dan semua pihak yang dirasakan menyerang hasil karya mereka.

Selepas kematian Bennington akibat bunuh diri, album tersebut kekal sebagai album terakhir kumpulan tersebut setakat ini; memecahkan kumpulan peminat mereka yang terus setia dengan perubahan drastik itu dengan mereka yang tidak sanggup menerima Linkin Park telah berubah, menjadi sebuah kumpulan pop yang hilang identitinya.

Matthew Bellamy, vokalis utama kumpulan Muse bukan saja mempunyai kemampuan vokal yang sangat mengagumkan - bahkan dia juga adalah antara pemain gitar paling handal dan kreatif dalam menghasilkan melodi.

Bagi mereka yang mengikuti Muse sejak mula kemunculan, muzik yang dihasilkan oleh trio ini berbunyi sangat lengkap walaupun Bellamy perlu menyanyi dan bermain gitar serentak - disebabkan oleh kemahiran tingginya bermain melodi kompleks.

Muse menjadikan album kelima dan keenam mereka sebagai medan eksperimen besar-besaran, mula memperbesarkan skop karya mereka sebelum mengumumkan 'kematian' muzik berorientasikan gitar elektrik pada tahun 2018, dengan mengeluarkan sebuah album yang mengutamakan unsur muzik klasik, tema futuristik dan hip-hop.

Walaupun dari segi cabang muzik jelas sekali Muse telah berjaya memperkembangkan muzik ke satu tahap yang unik, bukan semua peminat lama Muse seperti penulis mampu menerima perubahan besar sebegini.


7 Siri Anime Terpanjang Di Dunia

Anime ialah versi animasi Jepun bagi kartun gaya manga, dan ia dinikmati oleh semua peringkat umur di Jepun. Siri anime paling popular boleh berkisar tentang pelbagai topik, daripada cerita dongeng kepada adegan aneh berdasarkan kehidupan seharian.

Seperti banyak siri yang menjadi popular, siri anime yang mendapat sambutan terbaik sering diteruskan untuk masa yang lama akibat permintaan ramai! Semakin banyak sambutan terhadap sesuatu anime itu, tidak mustahil pihak produksi akan menghasilkan lebih banyak episod untuk sesuatu anime itu.

Berapa panjangkah anime yang popular? Kali ini pihak Iluminasi ingin kongsikan 7 anime paling panjang di dunia berdasarkan jumlah episod. Jangan terkejut, jumlah episod untuk anime dalam senarai ini bukanlah dalam jumlah ratusan tetapi ribuan!

Manga Nippon Mukashi Banashi menghidupkan pelbagai cerita rakyat Jepun dalam episod yang sangat diingati oleh kebanyakan orang di Jepun. Skor muzik dalam anime amat digemari di Jepun, telah dihasilkan oleh beberapa pemuzik terkenal termasuk Asei Kobayashi dan Joe Hisaishi.

Lagu kanak-kanak "Humans are Nice," yang dimainkan pada penghujung siri, sering digunakan dalam parodi dan rujukan budaya. Anime ini pertama kali ditayangkan pada 7 Januari 1975 dan setiap episod mempunyai durasi 24 minit, cukup panjang jika dibandingkan dengan anime lain dalam senarai ini.

Siri anime yang ceria dan mesra keluarga ini telah disiarkan di MBS TV dan TBS TV dan ditamatkan pada Oktober 1984. Siri ini memaparkan kisah Cathy the cat dan rakan tikusnya semasa mereka mengajar penonton tentang pelbagai peristiwa bersejarah.

Menariknya, rancangan ini tidak pernah disiarkan di luar Jepun atau dikeluarkan secara rasmi di VHS. Ini bermakna siri ini sendiri kebanyakannya sudah hilang. Anime ini pertama kali ditayanngkan pada 1 Januari 1980 dan setiap episod mempunyai durasi sekitar 5 minit.

Siri ini dicipta oleh Fujiko F. Fujio dan sebagai pengganti siri sebelumnya dengan nama yang sama. Versi manga siri ini bermula pada tahun 1969 dalam majalah kanak-kanak dan membawa penonton melalui cerita tentang kucing robot bernama Doraemon yang mengembara ke masa lalu untuk membantu seorang budak lelaki bernama Nobita Nobi.

Keluarga Nobi sangat menyayangi Doraemon dan dia gembira dapat membantu mereka dengan peranti dari masa hadapan! Doraemon pertama kali ditayangkan pada 2 April 1979 dengan setiap episod berdurasi sekitar 11 minit.

Rin Inumaru mencipta siri ini dan menyiarkannya di NHK E-Tele bermula pada Oktober 1998. Ojarumaru Sakanoue yang berusia lima tahun, seorang putera era Heian di dunia khayalan, tiba-tiba muncul di Jepun pada masa akan datang secara tidak sengaja dan hidup dengan keluarga di sana sambil bertarung tiga oni secara berkala.

Ojarumaru agak manja dan pemalas, tetapi mempunyai personaliti yang sangat pelik. Dia menggunakan bahasa yang sopan tetapi kuno kerana asal usulnya, dan merujuk dirinya dengan kata ganti "Maro". Pertama kali ditayangkan pada 5 Oktober 1998, setiap episod ditayangkan selama 10 miinit.

Siri mesra keluarga ini mencuri hati di seluruh Jepun selama hampir 20 tahun sebelum ia tamat. Kelab Oyako telah dicipta oleh Eiken, yang terletak di Arakawa, Tokyo. Eiken, dahulunya dikenali sebagai Television Corporation of Japan, adalah studio yang sama yang menghasilkan anime kegemaran seperti Cooking Papa dan Sazae-san.

Eiken ialah anak syarikat yang dimiliki oleh Asatsu-DK, sebuah agensi pengiklanan yang berpangkalan di Jepun. Watak dalam Oyako Club menggunakan suara pelakon terkenal seperti Mami Watanabe. Anime ini pertama kalinya ditayangkan pada 3 Oktober 1994 dengan purata 5 minit durasi setiap episod.

Nintama Rantarō, yang diterjemahkan kepada Rantarō the Ninja Boy atau Ninja boy Rantaro, memperkenalkan beberapa anakronisme yang unik untuk kesan komedi. Protagonisnya, Rantarō, bersekolah di sekolah yang direka untuk membantu ninja muda berlatih menjadi manusia yang terbaik untuk diri mereka.

Anime ini pertama kali ditayangkan pada 10 April 1993 dengan setiap episod mempunyai durasi sekitar 10 minit. Pada tahun 2011, Takashi Miike mengarahkan filem aksi langsung, bertajuk "Ninja Kids!!!," berdasarkan siri anime popular ini.

Sazae-san ialah siri anime yang paling lama ditayangkan di dunia. Sazae-san ialah protagonis penyayang yang tinggal bersama keluarganya, termasuk ibu bapa, abang dan kakaknya. Anime ini pertama kali ditayangkan pada 5 Oktober 1969 dengan setiap episod adalah berdurasi sekitar 7 minit.

Episod yang berbeza direka bentuk supaya ia boleh ditonton sama ada berturut-turut atau secara bebas dan menampilkan beberapa senario yang diinspirasikan dalam kehidupan seharian mereka. Sazae-san pada asalnya diterbitkan dalam Fukunichi Shinabun, sebuah akhbar tempatan.


Asal-Usul Istilah Berkait Kematian Yang Selalu Kita Guna

Waktu pandemik yang melanda menyebabkan kematian lebih kerap berlaku di sekeliling kita, berbanding waktu-waktu biasa.

Itulah pengalaman yang ditempuhi penulis sepanjang 2 tahun kita terpaksa menghadap norma baru, menatap perkongsian berkenaan kematian demi kematian kenalan mahupun saudara kepada kenalan.

Dalam bercakap tentang kematian, kita sering menggunakan istilah-istilah tertentu yang nyata khusus untuk merujuk kepada situasi berkaitan kematian dan si mati. Dari mana datangnya istilah-istilah itu? Jom kita pelajari serba sedikit.

'Jenazah' adalah istilah bahasa Melayu yang dipinjamkan dari bahasa Arab 'janazah', yang membawa makna 'si mati.'

Bagaimanapun di kalangan ahli masyarakat kita, kita sering menggunakan istilah ini bagi merujuk kepada si mati yang beragama Islam sementara 'mendiang' pula digunakan untuk bukan Muslim.

Dari aspek bahasanya tidak ada perbezaan wujud, kerana 'jenazah' berpunca dari istilah 'ganaza', sejenis istilah pinjaman bahasa lama orang Semitik yang merujuk kepada 'perbuatan membalut mayat yang telah meninggal dunia.'

Namun definisi Dewan Bahasa dan Pustaka membezakan penggunaannya, menetapkan 'jenazah' dalam bahasa Melayu digunakan khusus untuk merujuk kepada si mati Muslim.

Bagi mereka yang memahami bahasa Arab, pasti anda menyedari korupsi yang berlaku semasa pinjaman istilah Arab yang membentuk perkataan ini.

'Arwah' datang dari pinjaman istilah 'ruh' atau 'roh' yang digandakan, memberikan istilah penuh 'roh-roh.' Oleh kerana itulah Dewan Bahasa sendiri mendefinisikan 'arwah' sebagai sebuah kata jamak bagi mewakili banyak roh.

Walaupun demikian, penggunaan 'arwah' bagi mewakili satu roh sahaja juga sudah dijadikan satu kebiasaan dari aspek bahasa kita.

Jika 'jenazah' khusus untuk masyarakat Muslim di Malaysia, 'mendiang' pula digunakan untuk merujuk si mati bukan beragama Islam. Bagaimanapun, tidak dapat penulis kenalpasti dari mana datangnya istilah ini.

'Mendiang' dari segi bahasa kita secara rasmi membawa dua makna; pertama seperti yang kami sebutkan di atas. Yang kedua, merujuk kepada perbuatan menyalakan api atau lilin.

Adakah ada kaitan istilah ini datang daripada ritual keagamaan masyarakat bukan Islam di tanah Melayu zaman dahulu seperti agama Hindu, yang mengamalkan upacara pembakaran tubuh si mati sebagai proses akhir penyempurnaan kematian seseorang?

Mayat merupakan kata pinjaman dari istilah bahasa Arab 'mayyit' yang membawa tubuh seseorang yang telah meninggal dunia. Jadi seorang yang telah meninggal dunia dirujuk sebagai 'al-mayyit' atau 'si mati.'

Antara penggunaan istilah ini yang cukup popular adalah panggilan sebenar nama Laut Mati atau Dead Sea, yang digelarkan Al Bahr al Mayyit dalam bahasa tempatan.

Apa yang menjadi persoalan penulis, adakah istilah 'mayat' dan 'mati' dalam bahasa Melayu mempunyai asal-usul yang sama iaitu 'mayyit'? Barangkali tidak.

Rumpun masyarakat kita yang mewarisi bahasa proto Melayu, turut mempunyai istilah mirip yang membawa makna sama; seperti di Cebu (matay), Jawa (mati), Fiji (mate), Maori (mate), Palau (mad), Tagalog (mate) dan beberapa istilah lain.

Keranda kini merupakan kotak atau bekas yang menutup si mati serta membolehkan kita mengusung individu yang telah meninggal dunia.

Satu masa dahulu, 'keranda' sebenarnya turut merujuk kepada susunan batu besar yang diubah bentuknya agar menjadi ibarat lesung boleh ditutup, pernah digunakan untuk menyimpan rangka manusia dalam batu tersebut sebagai tempat pengebumian terakhir.

Istilah 'keranda' dipinjam daripada istilah Sanskrit 'karanda' yang sebenarnya membawa makna am merujuk kepada bekas/kotak diperbuat daripada kayu atau anyaman.

Selain penggunaan untuk merujuk kepada bekas, istilah keranda juga diaplikasikan pada nama buah keranda yang agak 'rare', dikatakan sebagai ubat masyarakat zaman dahulu melawan demam kuning.


Kisah Dahsyat Anak Anjing Sesat Mengembara 4,103 Kilometer Untuk Pulang Ke Rumah - Bobbie Brazier

Pada Ogos 1923, seekor anak anjing berusia 2 tahun bernama Bobbie bersama-sama pemiliknya iaitu keluarga Brazier dalam perjalanan musim panas dari rumah mereka di Silverton, Oregon, ke Wolcott, Indiana untuk melawat saudara-mara.

Ketika sedang mengisi minyak di Wolcott, Indiana, Bobbie telah dikejar oleh beberapa ekor anjing jalanan. Keluarga Brazier kemudiannya menunggu Bobbie untuk pulang ke stesen minyak tersebut, namun anjing malang ini tidak kunjung tiba.

Mereka kemudiannya mengiklankan tentang kehilangan Bobbie di akhbar dan selepas seminggu mencari yang dengan begitu bersungguh-sungguh, keluarga Brazier akhirnya berputus asa.

Dengan hati yang remuk, mereka meneruskan perjalanan pulang ke Oregon dengan tiada harapan untuk bertemu dengan anjing mereka lagi.

Namun satu perkara yang sangat mengejutkan berlaku apabila Bobbie akhirnya pulang ke Oregon selepas hilang selama 6 bulan.

Bobbie kelihatan berjalan pulang dalam keadaan menyedihkan pada bulan Februari 1924, dengan bulu compang-camping, kotor dan kurus dengan kuku kakinya yang seperti tiada lagi.

Walaupun agak sukar untuk dipercayai, anak anjing ini telah berjalan kaki bersendirian sekitar 4,103 kilometer untuk pulang ke rumah tuannya.

Untuk lebih memahami, jarak ini adalah dari Johor Bharu ke Padang Besar sebanyak hampir 5 kali.

Tidak lama kemudian, berita ini tersebar ke seluruh Amerika Syarikat dan keluarga Brazier dihujani dengan surat peminat serta ditujukan kepada Bobbie sendiri.

Malah, sesetengah orang mendakwa bahawa mereka terlihat Bobbie di pelbagai tempat dan dapat mengenal pasti anjing ini melalui ciri-ciri uniknya.

Pihak berkuasa Persatuan Kemanusiaan Oregon pada mulanya ragu-ragu dengan berita dahsyat ini dan melancarkan penyiasatan terhadap dakwaan keluarga Brazier.

Setelah menghubungi orang-orang yang mendakwa bahawa mereka memberi makan dan memberi perlindungan tempat tidur kepada Bobbie dalam perjalanannya, akhirnya pihak berkuasa mengesahkan kisah Bobbie mengembara lebih 4,103 kilometer merentasi sungai di musim sejuk serta padang pasir untuk pulang ke rumah.

Malah, Persatuan Kemanusiaan Oregon juga berjaya mengumpulkan penerangan yang agak tepat tentang laluan yang dilalui oleh Bobbie.

"Selepas kembali ke Wolcott dan mendapati bahawa keluarga Brazier tiada lagi di situ, Bobbie bermula dengan mengikuti mereka ke timur laut, menghala lebih jauh ke Indiana.

Kemudian Bobbie mencuba beberapa jalan lain, mungkin cuba menghidu bau yang diketahuinya untuk memberinya rasa arah yang perlu diambil.

Akhirnya, Bobbie menemui apa yang dicarinya dan meneruskan perjalanan ke Pantai Barat menghala ke Oregon.

Dalam perjalanan mereka, keluarga Brazier meninggalkan kereta mereka di stesen servis setiap malam.

Bobbie melawat setiap satu daripada stesen ini dalam perjalanan, bersama-sama dengan beberapa rumah persendirian. Bobbie juga menghabiskan masa di kem gelandangan.

Di Portland, Bobbie tinggal sementara bersama seorang wanita Ireland, yang merawatnya hingga kembali sihat selepas anjing ini mengalami beberapa kemalangan yang menyebabkan kaki dan tapak kakinya luka.

Bobbie mati pada tahun 1927 di usia 6 tahun. Para doktor mencadangkan bahawa Bobbie mati di awal usia akibat daripada kesan pengembaraan dahsyat itu.

Bobbie ditanam di kawasan perkuburan haiwan peliharaan Persatuan Kemanusiaan Oregon.

Beberapa dekad kemudian, mural tentang kehidupan Bobbie sepanjang 21 meter dilukis pada dinding yang menghadap jalan paling sibuk di Silverton.

Patung Bobbie bersaiz sebenar juga dibina di penghujung jalan tersebut dan bersebelahan patung tersebut dibina replika ruma anjing mewah milik Bobbie.


Olive Wagyu - Daging Lembu Paling "Rare" Di Dunia

Dengan hanya kira-kira 2,200 ekor lembu yang diternak khusus dan hanya sedikit sahaja dijual setiap bulan, "Olive Wagyu" atau wagyu zaitun dianggap sebagai jenis stik paling jarang ditemui di dunia.

Sejarah daging lembu wagyu zaitun ini berkait rapat dengan Pulau Shodoshima, terletak di wilayah Kagawa di Jepun.

Juga dikenali sebagai "Pulau Zaitun" kerana iklim mikronya yang setanding dengan Mediterranean, Pulau Shodoshima ialah lokasi asal penanaman zaitun di negara matahari terbit ini.

Ia juga merupakan tempat di mana lembu Wagyu diternak sejak abad ke-8, terutamanya sebagai haiwan untuk membawa beban dan mengusahakan sawah padi.

Pada mulanya lembu wagyu di pulau ini sebenarnya tidak tahan dengan rasa buah zaitun yanga sangat pahit sehinggalah seorang petani tempatan menghasilkan cara untuk mencampurkan eksport utama Pulau Shodoshima ini ke dalam diet haiwan tersebut.

Penghasilan wagyu zaitun biasanya dikaitkan dengan Masaki Ishii, seorang petani di Pulau Shodoshima yang kecewa dengan jumlah sisa buah zaitun yang terpaksa dibuang setiap tahun.

Oleh itu, Masaki memutuskan untuk untuk tidak berdiam diri dan menyelesaikan masalah ini.

Sisa buah zaitun atau "lee" ini pada dasarnya adalah buah zaitun yang ditekan dalam proses pembuatan minyak dan ia sangat kaya dengan nutrien, jadi Masaki menganggap bahawa perlu ada cara untuk mendapatkan faedah daripadanya selain dari dibuang.

Sebagai pemilik Wagyu sendiri, petani ini pada mulanya cuba memberi baki buah zaitun ini kepada lembu-lembunya, namun idea ini adalah sangat tidak bernas.

Lembu-lembunya tidak memakan buah zaitun yang diberikan Masaki kerana teksturnya yang luar dari kebiasaan dan rasa yang pahit.

Namun Masaki tidak berputus asa dan sebaliknya, dia cuba mencari cara untuk menjadikan sisa buah zaitun itu lebih menyelerakan.

Setelah percubaan demi percubaan, Masaki mendapati bahawa dengan memanggang, mengeringkan dan menekan buah zaitun tersebut untuk mengeluarkan gula semula jadi di dalamnya, buah-buah tersebut akan menjadi lebih enak untuk lembu.

Dengan ini, lembu-lembu tersebut sangat menggemari diet baharu yang dicipta oleh Masaki.

Walaupun Masaki telah berjaya menyelesaikan masalah pembuangan sisa buah zaitun ini, namun dia tidak menyedari bahawa dia sebenarnya telah merevolusikan daging lembu.

Menambah sisa buah zaitun ke dalam diet lembu telah mengubah rasa daging itu sendiri dan para pakar Jepun menyedari tentang perkara ini sebaik sahaja mereka merasainya.

Rupa-rupanya, kekayaan nutrien yang dimiliki oleh sisa buah zaitun ini telah memperhebatkan rasa umami daging sekaligus menjadikan stik yang sememangnya sudah enak ini menjadi lebih lazat.

Malah, bukan sahaja rasa daging Wagyu ini sahaja terkesan dengan buah zaitun tetapi juga rupa bentuk daging itu sendiri yang dikenali sebagai "marbling".

Marbling Wagyu sememangnya terkenal dalam kalangan peminat stik di seluruh dunia, namun wagyu zaitun memiliki marbling yang lebih mendalam yang menjadikan teksturnya lebih lembut dan cair di dalam mulut.

Ada yang mendakwa bahawa kandungan asid oleik yang tinggi dalam buah zaitun yang mana secara meluas dianggap sebagai salah satu sumber lemak pemakanan yang lebih sihat telah menjadikan wagyu zaitun lebih sihat daripada wagyu yang diternak dengan cara biasa apatah lagi berbanding daging lembu biasa.

Memang tidak dapat disangkal lagi keistimewaan yang dimiliki wagyu zaitun, namun malang sekali tidak ramai yang dapat menikmati daging enak ini.

Disebabkan oleh penternakan lembu ini yang sangat terhad iaitu hanya kira-kira 2,200 wagyu sahaja wujud di dunia, wagyu zaitun tersangat sukar ditemui di Jepun apatah lagi di seluruh dunia.

Wagyu zaitun dilaporkan sangat jarang ditemui sehinggakan ramai pemilik restoran di Jepun sendiri tidak pernah mendengar tentangnya.

Dan seperti yang anda dapat jangkakan, daging yang sangat sukar ditemui ini sudah pastinya mahal.

Crowd Cow, satu-satunya syarikat yang menawarkan wagyu zaitun di Amerika Syarikat menjual stik mata rusuk dengan marblin A5 di laman webnya dengan harga RM1,109 sekeping untuk 400 gram, menjadikan harganya sekitar RM2,772 sekilogram.

Jika di restoran, harga stik wagyu zaitun ini dijual dengan harga lebih dari RM2,000 sekeping.

Dan walaupun anda mampu untuk membayar harga yang sangat tinggi ini, daging ini tidak sentiasa tersedia dan anda perlu menunggu untuk tempoh yang tidak diketahui untuk merasainya.


Apakah Yang Menyebabkan Manusia Mempunyai Warna Anak Mata Berlainan?

Salah satu bahagian tubuh manusia yang paling unik adalah anak mata. Ada individu yang mempunyai anak mata berwarna hitam, coklat gelap, coklat cerah, biru dan sebagainya. Secara umumnya, warna anak mata ini diwarisi secara turun temurun dan kebiasaannya kedua-dua anak mata akan mempunyai warna yang sama.

Namun ada juga manusia yang mempunyai kedua anak mata yang berlainan warna. Keadaan ini juga dikenali sebagai Heterochromia iridium (dua mata berbeza warna dalam satu individu) dan heterochromia iridis (pelbagai warna dalam satu iris).

Sebelum ini, kami juga pernah menulis mengenai keunikan mata biru etnik Buton di Indonesia akibat mutasi genetik yang diwarisi secara turun temurun dalam sesetengah keluarga dalam etnik itu. Warnanya sungguh memukau dan unik. Persoalannya, apakah yang memberikan warna kepada anak mata manusia?

Melanin adalah apa yang menjadikan kulit dan rambut kita kelihatan lebih gelap atau mempunyai warna tertentu seperti perang, putih dan sebagainya. Setiap kumpulan melanin  masing-masing "bertanggungjawab" untuk warna mereka.

Yang paling memberi kesan kepada penampilan luaran kita ialah eumelanin coklat, eumelanin hitam, dan pheomelanin pigmen kuning dan merah. Eumelanin adalah yang paling biasa dan paling banyak, dan lazimnya adalah yang "hilang" dalam kes albinisme.

Malah, jumlah melanin pada manusia juga boleh berubah selari dengan pertambahan usia. Sebagai contoh, eumelanin adalah sebab kita mendapat uban apabila umur kita meningkat usia. Rambut kita secara umumnya kurang telus dan melaninlah yang memberikannya warna.

Apabila badan semakin tua, ia berhenti menghasilkan eumelanin coklat tetapi terus menghasilkan eumelanin hitam, maka rambut akan menjadi kelabu. Pada usia yang lebih tua, warna hitam pada rambut akan menjadi lebih pudar menyebabkannya menjadi tanpa warna (rambut kelihatan putih kerana kesan optik).

Apa yang memberikan setiap manusia warna pada mata mereka adalah bahagian iris yang terdapat pada mata. Warna iris ini pula ditentukan oleh jumlah pigmentasi melanin. Semakin banyak pigmen, semakin gelap iris. Mata biru, kelabu dan hijau lebih cerah kerana terdapat kurang melanin di dalam iris.

Iris anda adalah struktur nipis, bulat di mata dengan anak mata di tengahnya. Ia menindih kanta dan bertanggungjawab untuk saiz bukaan (pupil), menentukan berapa banyak cahaya yang menembusinya ke kanta. Jika menggunakan analogi kamera digital, iris diumpakan bahagian yang berfungsi seperti "diaphragm" sementara "pupil" pula umpama apertur.

Kawasan berpigmen iris terdiri daripada beberapa lapisan: lapisan fibrovaskular hadapan yang dikenali sebagai stroma (mengandungi unsur berpigmen warna coklat atau kuning) dan, di bawah stroma, sel epitelium berpigmen (terutamanya hitam).

Setiap warna yang boleh dilihat dan dirasakan adalah hasil gabungan kesan pigmentasi, tekstur dan jalinan tisu dan saluran darah dalam iris. Pigmentasi masih merupakan faktor yang paling memberi kesan, jadi jika terdapat banyak melanin dalam mata, ia akan kelihatan berwarna gelap.

Jika tiada pigmen sama sekali, iris akan kelihatan merah jambu (warna saluran darah) atau keunguan (salur darah ditambah dengan serakan cahaya). Pada mata yang mempunyai sedikit melanin dalam stroma, pelbagai fenomena optik terjadi seteruskan akan menghasilkan warna biru dan hijau.

Mata dengan warna kuning muda atau amber (coklat-kuilt) berlaku apabila sel stromal berpigmen mengandungi pheomelanin dengan sedikit eumelanin. Jika anda hanya melihat kuning pada penguncupan "pupil" yang kuat (contohnya apabila anda merenung cahaya terang), ia mungkin hanya warna otot mata yang mengecut.

Setakat ini, warna mata yang paling banyak di dunia ialah coklat, dengan lebih 55% daripada populasi manusia termasuk dalam kategori ini. Bergantung pada tempat seseorang dilahirkan, demografi warna mata boleh berbeza-beza. Sebagai contoh, hampir semua orang keturunan Afrika dan Asia mempunyai mata coklat.

Dipercayai sehingga 10,000 tahun dahulu, semua manusia mempunyai mata coklat sahaja. Kemudian berlaku mutasi yang menukar pigmentasi pada bahagian depan iris. Anggaran terdapat 5 hingga 8 peratus penduduk dunia bermata "hazel" (mempunyai kedua-dua warna hijau dan coklat).

Warna mata yang paling biasa seterusnya ialah biru, kelabu dan hijau (mengikut susunan ini). Dianggarkan bahawa hanya 2% daripada penduduk dunia mempunyai mata hijau. Terdapat juga warna mata yang dipanggil 'amber'. yang lebih jarang daripada mata hijau.

Akhir sekali, penghidap albinisme, keadaan yang menyebabkan kekurangan atau tahap pigmen yang sangat rendah pada kulit, rambut dan mata, kadangkala mempunyai anak mata yang kelihatan berwarna merah ungu atau merah. Kerana orang albino pada dasarnya kekurangan pigmen dalam iris, cahaya hanya dipantul dari belakang mata.


Kisah Golongan yang Hidup Bawah Tanah di Las Vegas

Las Vegas atau "Sin City" adalah sebuah bandar yang mempunyai banyak kasino besar, hotel mewah dan lampu neonnya yang menerangi gelap malam. Las Vegas dikenali sebagai tempat perjudian, percutian, hiburan dan kehidupan malamnya yang meriah.

Namun, ramai tidak mengetahui bahawa terdapat "dunia lain" di bawah kemeriahan dan populariti Las Vegas. Terdapat satu komuniti yang tinggal di dalam terowong pembentungan bawah tanah yang gelap di bandar itu.

Sementara Las Vegas menarik jutaan pengunjung setiap tahun, komuniti bawah tanah ini kekal sebagai salah satu tempat paling bahaya di bandar itu. Namun, ia tidak menghalang mereka untuk membina penempatan di tempat yang gelap dan sempit itu.

Pada tahun 1975, berlaku satu kejadian banjir kilat di Las Vegas yang mengakibatkan kerugian bernilai puluhan juta. Untuk mengelak daripada kejadian sama berulang, kerajaan negeri mula membina rangkaian terowong di bawah bandar itu.

Sekiranya berlaku lagi kejadian banjir kilat, terowong ini mampu mengalihkan air ke tampat yang lebih selamat. Kini, terowong yang mempunyai panjang keseluruhan 320 km itu menjadi tempat tinggal golongan gelandangan di Las Vegas. Mereka dikenali sebagai "Mole People of Las Vegas".

Walaupun golongan gelandangan telah lama mendiami terowong bawah tanah ini namun tempat itu menjadi popular pada tahun 2002 apabila seorang penjenayah bernama Timmy Weber ditemui bersembunyi di situ setelah membunuh teman wanitanya.

Tidak semua penjenayah menjadikan terowong ini sebagai tempat persembunyian tetapi rata-rata penduduk bawah tanah ini terlibat dalam masalah ketagihan dadah, alkohol atau gangguan mental. Dianggarkan sekitar 300 hingga 1000 orang menetap di dalam terowong itu pada satu-satu masa.

Banyak penulis buku, wartawan dan penerbit dokumentari masuk dan meluangkan masa di terowong ini bagi membuat liputan atau memahami bagaimana "komuniti" gelandangan ini hidup.

Walaupun tiada kemudahan asas seperti air bersih dan elektrik, ia tidak menghalang sebahagian penduduk membina kemudahan tempat tinggal seperti katil, almari, meja, dapur dan sebagainya. Hujan lebat adalah masalah yang sering dihadapi kerana boleh menghanyutkan barangan mereka.

Satu produksi telah membuat dokumentari di penempatan itu terkejut apabila mendapati seorang bekas pelakon filem dewasa yang popular bernama Jenni Lee juga tinggal di situ.

Jenni yang menggunakan nama layar Stephanie Saddora pernah berada di tangga ke-119 sebagai pelakon porno terbaik. Pelakon yang kini berusia 39 tahun itu berkata dia selesa tinggal di situ dan tidak mahu berpindah.

Jenni yang mempunyai masalah ketagihan mendakwa penduduk bawah tanah itu lebih bersikap "menerima" dan dia mempunyai rakan yang lebih ikhlas dan tidak bermuka-muka.

Ketiadaan kamera litar tertutup menjadikan terowong ini berisiko tinggi berlakunya jenayah. Ada kumpulan penduduk bawah tanah ini yang mengenakan peraturan bagi mengelakkan kejadian jenayah atau diserbu pihak berkuasa.

Bukan sahaja jenayah yang menjadi masalah utama penduduk bawah tanah ini. Banjir juga merupakan masalah besar bagi mereka. Banyak kejadian lemas di Las Vegas melibatkan penduduk terowong bawah tanah ini.

Pasukan keselamatan sering cuba meyakinkan penduduk untuk berpindah dari terowong itu terutamanya pada musim hujan dari Jun hingga September. Namun, kebanyakan mereka tidak mengendahkan amaran itu.

Walaupun bahaya, kebanyakan gelandangan lebih selesa tinggal di dalam terowong ini berbanding di jalanan. Mereka berasa lebih aman daripada gangguan polis atau orang awam. Menurut seorang gelandangan, tempat paling "aman" di dalam terowong itu adalah tempat yang jauh dari pintu masuk.

Ini kerana tidak ramai yang akan mengganggu mereka dan polis biasanya tidak masuk begitu dalam jika mencari suspek. Namun, risiko mereka untuk lemas sekiranya banjir adalah lebih tinggi.

Las Vegas merupakan antara bandar paling tinggi jumlah gelandangan di Amerika Syarikat. Dianggarkan seramai 5,500 orang gelandangan di bandar itu tetapi hanya terdapat 2,000 katil sahaja pusat perlindungan.

Pada November 2019, pihak berkuasa Las Vegas mengharamkan orang ramai untuk tidur atau berkhemah di jalan-jalan tertentu. Denda dan hukuman akan dikenakan kepada mereka yang ingkar. Gelandangan yang tiada pilihan terpaksa tinggal di terowong bawah tanah.

Pekerja sosial dan kakitangan perubatan pula sukar untuk menjejaki semua gelandangan yang tinggal di terowong terutamanya yang jauh di dalam. Jadi, ada kumpulan gelandangan ini menubuhkan persatuan sendiri bagi membantu "mereka yang paling memerlukan" untuk mendapatkan katil di pusat perlindungan masyarakat.

Paul Vautrinot adalah bekas penghuni terowong ini selama beberapa tahun ketika dia bergelumang dengan ketagihan heroin. Kini, Paul yang berjaya mendapatkan pekerjaan dan tempat tinggal telah menubuhkan NGO bernama Shine a Light untuk membantu gelandangan lain keluar dari kehidupan itu.


6 Robot Realistik yang Mencetuskan Revolusi Teknologi

Kita sering melihat robot AI (artificial intelligence) menguasai dunia dalam filem dan rancangan TV. Perkara menakutkan ini tidak mustahil suatu hari nanti apabila teknologi semakin maju.

Kini, jurutera robotik berlumba-lumba menyempurnakan robot yang kelihatan realistik dengan menghasilkan kulit silikon yang menyamai kulit manusia. Robot-robot ini juga boleh menunjukkan ekspresi tertentu.

Walaupun robot dan AI masih belum menguasai dunia, beberapa model yang dihasilkan kelihatan realistik dan ia amat menakutkan. Berikut adalah beberapa robot yang mungkin akan mengejutkan anda.

Baru-baru ini, Ai-Da menjadi tajuk berita apabila ia tidak dibenarkan menaiki pesawat untuk satu pameran di Mesir. Walaupun pihak berkuasa tahu bahawa Ai-Da adalah robot tetapi mereka mengesyakinya sebagai robot perisikan.

Sebenarnya, Ai-Da dimiliki oleh Aidan Meller, seorang peniaga barangan seni di England. Ai-Da dicipta sebagai robot seni yang pandai melukis, bukannya untuk menjadi perisik.

Ai-Da diprogramkan dengan begitu canggih sehinga ia dapat memproses apa sahaja yang ingan diukir, dilukis atau diwarnakan. Ai-Da juga dilengkapi dengan suara wanita sebenar. Ai-Da dikenali sebagai AI pertama yang mampu melukis dirinya sendiri.

Sophia menjadi tular dalam dunia robotik apabila diperkenalkan pada tahun 2016. Ia dihasilkan oleh Hanson Robotics dan mempunyai respon serta ekspresi muka yang mengagumkan. Sophia juga merupakan robot pertama yang mempunyai kerakyatan.

Cara ia menggerakkan kening dan kepalanya ketika bercakap kelihatan seakan-akan manusia sebenar. Cuma, bahagian belakang kepalanya sahaja yang membuatkan Sophia kelihatan seperti robot. Jika dikenakan dengan rambut palsu, Sophia pasti akan mengelirukan ramai orang.

Kebolehannya berbual dengan manusia juga membuatkan robot ini dijemput ke beberapa rancangan televisyen untuk ditemuramah. Baru-baru ini, penciptanya telah "mengajarkan" pula kepada Sophia kemahiran untuk melukis.

Geminoid HI-4 adalah AI realistik generasi keempat yang dihasilkan oleh Hiroshi Ishiguro, seorang profesor di University of Osaka yang juga merupakan ketua Makmal Telekomunikasi Maju di Jepun.

Robot yang menyerupai penciptanya ini adalah antara andriod termaju dalam bidang robotik dan menelan belanja sebanyak RM 5.4 juta untuk dihasilkan. Geminoid HI-4 dihasilkan menggunakan acuan silikon Ishiguro dan dikenakan dengan rambut manusia sebenar.

Selain Geminoid HI-4, Ishiguro menghasilkan pelbagai jenis robot dan AI lagi. Bukan Ishiguro sahaja yang menghasilkan robot yang kelihatan mirip dengannya tetapi seorang professor Denmark bernama Henrik Scharfe juga pernah menghasilkan robot yang mirip dengannya bernama Geminoid DK.

Nadine adalah robot yang yang dibangunkan oleh Professor Nadia Magnenat Thalmann di Singapura. Nadine dikenali dalam dunia robot sebagai "robot sosial". Ia mampu berbual, mengingati perbualan dan menjawab soalan dalam beberapa bahasa.

Nadine juga mampu menunjukkan reaksi melalui gerakan dan mimik muka, bergantung kepada topik yang dibualkan. Seperti kebanyakan AI, Nadine juga dihasilkan mirip seperti penciptanya iaitu Profesor Nadia.

Robot ini mengingati orang yang pernah berbual dengannya dan topik apa yang pernah dibincangkan. Nadine pernah berinteraksi dengan lebih 100,000 pengunjung Muzium ArtScience dan kini "bekerja" sebagai penyambut tetamu syarikat insuran AIA di Singapura.

Robot yang dilatih secara ketenteraan mungkin menjadi idea yang sangat menakutkan. Namun, kebanyakan teknologi canggih pasti akan diserapkan dalam ketenteraan sesebuah kerajaan.

Salah satunya ialah PETMAN yang dibangunkan oleh Boston Dynamics. Walaupun ia bukannya dilatih untuk berperang tetapi ia mampu bergerak seperti seorang tentera seperti mencangkung, melompat dan melakukan tekan tubi.

Tujuan PETMAN dicipta adalah untuk menguji ketahanan pakaian dan peralatan tentera dalam keadaan tertentu. Setakat ini PETMAN tidak dipasangkan kulit silikon seperti robot lain tetapi dalam pakaian tentera, anda sukar untuk membezakannya.

Boston Dynamics menambah baik kekurangan PETMAN pada robot terbaru mereka, Atlas. Mereka juga mempunyai beberapa robot lain yang mampu melakukan gerakan yang anda tidak sangkakan.

Grace merupakan "adik" kepada robot selebriti terkenal, Sophia. Grace juga dihasilkan oleh syarikat sama yang menghasilkan Sophia iaitu Hanson Robotics.

Robot ini dihasilkan sebagai robot jururawat bagi sasaran pasaran penjagaan kesihatan. Ia direka untuk berinteraksi dengan golongan warga emas dan mereka yang diasingkan kerana wabak COVID-19.

Grace mampu mengesan suhu badan pesakit dan mendiagnosis pesakit secara ringkas melalui peralatan yang dipasang padanya. Ciptaan robot ini diharap dapat membantu mengurangkan beban doktor dan melancarkan lagi operasi perubatan pada masa akan datang.


Kenapa New Zealand Sering Dikaitkan Dengan Susu Lembu?

Susu segar merupakan antara minuman kegemaran utama penulis, walaupun ramai juga yang penulis kenali tidak dapat menerima rasanya.

Dijual melalui pelbagai kaedah sama ada melalui cara komersial ataupun jualan ladang secara terus, susu lembu merupakan satu sektor ekonomi yang cukup besar bagi memenuhi permintaan serta menampung bekalan peminat susu di seluruh dunia.

Satu negara yang sering disebut apabila kita berbicara berkenaan susu lembu, adalah New Zealand. Apa kaitannya susu lembu dengan New Zealand?

New Zealand hanyalah sebuah negara kepulauan yang kecil, mempunyai populasi sekitar 4.8 orang penduduk, jauh lebih kecil berbanding rakyat negara kita.

Jika dibandingkan dengan negara penaung mereka United Kingdom yang mempunyai keluasan lebih kecil berbanding mereka sekitar 10%, populasi UK pula mencecah lebih 65 juta orang. Kekangan seperti ini memerlukan warga New Zealand menjadi lebih kreatif dalam menjana ekonomi negara mereka.

Berbeza dengan majoriti negara yang menjana pendapatan dengan sumber galian bumi atau produk-produk elektronik, New Zealand atau NZ meletakkan bahan-bahan semulajadi sebagai eksport utama negara mereka.

Hasil tenusu, madu dan telur membentuk 23.5% daripada keseluruhan nilai eksport utama negara mereka, dengan daging mentah, papan, buah-buahan dan kekacang serta minuman beralkohol merangkumi empat lagi tempat produk eksport NZ.

Hasil tenusu New Zealand pula bukan saja merangkumi susu segar, bahkan bahan seperti mentega dan keju. Sinonimnya NZ dengan produk tenusu, sehinggakan jumlah populasi lembu di NZ sahaja dua kali ganda berbanding manusia.

Pada tahun 1998, jumlah populasi lembu dan manusia di NZ hanya berada pada tahap 1:1! Jangan terkejut kalau lembu-lembu di sana mula cuba merampas kerajaan NZ satu hari nanti.

Lahir pada tahun 1765, Samuel Marsden adalah anak kelahiran Australia dipilih oleh Church Missionary Society untuk menyebarkan ajaran Kristian ke New Zealand.

Dia membawa misi untuk berdakwah kepada masyarakat Maori di sana, berjaya menjalankan ceramah pertama pada tahun 1814, di sebuah tempat bernama Teluk Rangihoua. Kawasan itu akhirnya menjadi pusat utama gerakan penyebaran Kristian di NZ mengangkat nama Marsden sebagai individu yang pertama memperkenalkan Kristian di sana.

Selain itu Marsden juga bertanggungjawab membawa masuk beberapa ekor kumpulan lembu pertama dari baka Shorthorns, di tempatkan di pusat dakwahnya bagi membolehkan bekalan susu kepada semua penduduk dibekalkan setiap hari.

Berikutan kemampuan lembu itu untuk membekalkan susu segar dan daging mentah yang konsisten serta berkualiti, lama-kelamaan penduduk-penduduk setempat mula menternak lembu dari baka sama mengambil masa lebih dua dekad sebelum cukup untuk menampung keperluan masyarakat setempat.

Lama kelamaan semakin ramai penduduk New Zealand memiliki lembu sendiri, yang membekalkan mereka susu, mentega dan keju setiap hari. Walaupun begitu, hanya mentega menjadi bahan jualan aktif ketika itu.

Lebihan mentega yang dihasilkan sendiri oleh keluarga penternak lembu mula ditukarkan di kedai barangan runcit, untuk penduduk mendapatkan barangan keperluan lain. Mentega itu pula kemudiannya akan dijual semula oleh pekedai bagi memaksimakan keuntungan.

Pada penghujung abad ke 19, kilang-kilang pemprosesan produk tenusu mula dibuka ekoran kebolehan kilang-kilang itu untuk menyimpan susu yang dibeli dari penduduk dalam peti sejuk; membolehkan produk sedia ada dieksport ke luar.

Prasarana bagi memudahkan pengeksportan produk tenusu setempat ke luar, mula dibina dengan kerajsama syarikat-syarikat persendirian dan penduduk setempat.

Kemudahan jalan keretapi serta pengangkut yang mampu menyimpan produk pada suhu sejuk mula diperkenalkan dan kilang-kilang tenusu mula rancak dibina di sepanjang laluan-laluan ini.

Ekoran pembukaan terlalu banyak kilang yang cuba merebut peluang menjana keuntungan, kualiti produk yang dihasilkan juga berbeza-beza.

Bagi memastikan kesemua produk tenusu yang datang dari New Zealand menepati piawaian kualiti, kerajaan NZ memperkenalkan Akta Industri Tenusu pada tahun 1894 bagi mewujudkan gred kualiti dan harga pada semua produk tenusu tempatan - berdasarkan kepada pemeriksaan manual yang dijalankan ke atas produk serta kilang yang beroperasi.

Dalam tempoh 30 tahun selepas pengenalan dasar kerajaan itu, jumlah kilang produk tenusu di New Zealand meningkat sehingga mencecah 600 buah kilang.

Selepas tempoh beberapa dekad, kesemua syarikat dan pengusaha itu mula disatukan ke dalam badan-badan korporat bagi memudahkan pengurusannya - selain memastikan kualiti produk tenusu yang menjadi identiti negara mereka dapat dipelihara.

Tahun 2001, dua buah syarikat tenusu terbesar di New Zealand iaitu New Zealand Dairy Group dan Kiwi Cooperative Dairies serta badan bertindak New Zealand Dairy Board, disatukan di bawah nama baru Fonterra; merangkumi 96% daripada keseluruhan industri tenusu di New Zealand serta lebih 30% hasil eksport di seluruh dunia.

Fonttera sehingga kini bertanggungjawab menjalankan majoriti aktiviti industri tenusu di NZ, membangunkan jenama-jenama untuk pasaran tempatan serta pasaran antarabangsa. Kita pun dah biasa dengan jenama seperti mentega Anchor (bukan yang minuman beralkohol tu ya!), Anlene dan Anmum. Kesemua itu adalah produk keluaran Fonterra.

Sehingga kini kualiti produk tenusu daripada New Zealand kekal diyakini orang ramai, percaya kualiti sesuatu produk seandainya ada tertera 'hasil tenusu New Zealand' tercetak pada labelnya.

Untuk sampai ke tahap itu bukanlah sesuatu mudah - kerana semuanya berlaku dengan perancangan yang teliti serta kerjasama yang terjalin antara penternak, pengilang, kerajaan dan juga orang ramai yang berbangga negara mereka lebih 'ramai' lembu berbanding manusia.


Adakah Tahap IQ Seseorang Individu Kekal Sepanjang Hayat?

Manusia sememangnya berdaya saing dalam segala hal daripada olahraga dan politik kepadalah kekayaan peribadi dan penampilan pasangan kita. Manusia secara umumnya gemar membandingkan diri mereka dengan orang lain dan hal ini benar terutamanya apabila ia berkaitan dengan tahap kepintaran mereka.

Salah satu ukuran tahap kepintaran dan kekecerdasan otak yang paling banyak digunakan dan terkenal ialah ujian IQ yang merujuk kepada satu siri ujian piawai yang dipercayai memberikan anggaran yang adil dan saksama tentang kepintaran anda berbanding dengan populasi manusia yang lain.

Sesetengah pihak mendakwa bahawa tahap IQ mereka akan kekal sepanjang hayat mereka. Adakah dakwaan ini betul? Atau adakah tahap IQ seseorang itu mampu untuk berubah sepanjang hayat mereka?

Tahap IQ anda (yang bermaksud "intelligence quotient") mungkin akan dilupakan atau diabaikan selepas menamatkan pengajian akademik anda, sama seperti setiap skor ujian piawai lain (ACT, SAT, dll.). Biasanya skor IQ dapat meramal pencapaian akademik namun tidak secara keseluruhannya.

Kebanyakan manusia mempunyai skor IQ antara 70 dan 130 dan panduan umum maksud skor IQ adalah seperti berikut:

Salah satu kehebatan ujian IQ ialah penyeragamannya, bermakna skor median 100 sentiasa digunakan bersama-sama dengan sisihan piawai 15 mata. Ini memberikan julat normal 85-115, yang mana majoriti populasi manusia berada dalam julat ini.

Penggunaan umur dan skor seseorang membolehkan ukuran relatif tahap kepandaian diwujudkan dan apabila orang semakin tua, tempat mereka dalam julat itu cenderung untuk kekal sama. Ini telah membawa kepada kepercayaan bahawa tahap IQ adalah statik sepanjang hidup kita,

Namun, pada hakikatnya, ia lebih kepada isu statistik penduduk dan trend dalam pendidikan. Apabila kita semakin lama hidup dan menjadi "lebih bijak", begitu juga dengan kebanyakan orang lain seusia kita, menghasilkan skor IQ yang sama dari semasa ke semasa.

Hakikatnya, setiap orang menjadi "lebih bijak" apabila umur mereka menginjak usia mereka, tetapi skala IQ mengekalkan semua orang dalam konteks yang sama. Untuk memahami konsep ini dengan lebih mendalam, kita perlulah memahami bagaimana ujian penentuan skor IQ itu dibuat.

Format ujian IQ dan cara mendapat markah inilah yang menjadikan ianya begitu terkenal pada awal 1900-an. Skor IQ pertama kali digunakan untuk menguji kecerdasan kanak-kanak, dengan mencipta nisbah umur biologi mereka kepada markah mereka pada ujian IQ.

Ini bertujuan untuk menunjukkan kadar pembelajaran mereka, dan dengan itu, tahap kepandaian mereka. Secara umumnya, jika seseorang itu mempunyai IQ rendah semasa kecil, maka besar kemungkinan mereka akan mempunyai IQ rendah apabila dewasa. Perkara yang sama berlaku untuk mereka yang mempunyai tahap kepandaian sederhana dan tinggi.

Idea bahawa kita tidak boleh meningkatkan IQ kita bukan sahaja tidak betul, tetapi berbahaya untuk cita-cita pendidikan kita. Anda boleh menggunakan pengetahuan sedia ada seseorang dan menunjukkan kepada mereka cara menggunakannya dengan lebih cekap, dengan meningkatkan organisasi, pemahaman atau kemahiran pengurusan masa mereka, contohnya.

Cara kita mengklasifikasikan, mengkategorikan dan mengakses pengetahuan boleh dipertingkatkan apabila kita meningkat usia, dan dengan itu markah IQ kita pasti boleh meningkat (dan berkurangan, jika kita tidak memastikan otak kita bertambah baik secara aktif).

Konsep "belajar bagaimana untuk belajar" adalah sangat penting apabila membincangkan IQ. Dari masa ke masa, manusia boleh menjadi lebih baik dalam belajar dan berinteraksi dengan dunia dengan menggunakan teknik baharu untuk ingatan dan deduksi, sambil menggunakan ilmu yang sudah sedia diketahui dan menyelaraskan pengetahuan dalam pelbagai bidang.

Konsep "belajar bagaimana untuk belajar" adalah sangat penting apabila membincangkan IQ. Dari masa ke masa, manusia boleh menjadi lebih baik dalam belajar dan berinteraksi dengan dunia dengan menggunakan teknik baharu sambil menggunakan ilmu yang sedia ada dan menyelaraskan pengetahuan dalam pelbagai bidang.

Dengan cara ini, aspek asas "kepandaian" kita (kecerdasan, penaakulan, penyelesaian masalah, kemahiran visuospatial) pasti boleh dipertingkatkan.


5 Sejarah Jenama Alat Tulis Sekolah Terkenal di Malaysia

Walaupun teknologi tulisan dan lukisan digital semakin lama semakin menggantikan peralatan tradisional, alat tulis terus menjadi satu kemestian yang perlu kita miliki.

Masih ingat zaman sekolah anda, bagaimana beberapa jenama jadi idaman kita berikutan kualitinya yang jelas lebih tinggi, tidak mudah patah serta dikategorikan sebagai produk kelas atasan?

Ada banyak jenama alat tulis dalam pasaran di Malaysia, tetapi ada lima nama paling kerap menjadi sebutan kita sehingga kini. Berikut adalah sejarah ringkas lima jenama yang cukup sinonim dengan rakyat Malaysia.

Mungkin majoriti antara kita tak dapat merasai kejuruteraan automotif Jerman tetapi kami yakin ramai dapat merasai kejuruteraan alat tulis keluaran negara itu, dengan jenama paling terkenal di kalangan pelajar sekolah adalah Staedtler.

Jenama Staedtler dikendalikan Staedtler Mars GmbH & Co. KG, sebuah syarikat dari Nuremberg, Jerman diasaskan oleh Johann Sebastian Staedtler pada tahun 1835, 186 tahun yang lalu.

Dia mewarisi perusahaan keluarganya yang dimulakan oleh Friedrich Staedtler hampir 2 abad sebelum itu, yang terkenal di Nuremberg sebagai seorang pembuat pensil berkualiti tinggi.

Pensil keluaran Staedtler dalam siri 'Noris' merupakan antara produk paling ikonik sehingga sekarang dengan warna kuning dan hitamnya serta kualiti grafitnya yang cukup gelap. Tahukah anda dari mana datangnya nama itu?

'Noris' diambil daripada nama lama bandar Nuremberg, satu ketika dulu dikenali dengan nama 'Norimberga' sebelum dipendekkan menjadi 'Norimberg.'

Jenama 'Faber-Castell' merupakan perusahaan keluarga juga dari Jerman, kini diuruskan generasi ke-9 dalam salasilah keluarga von Faber-Castell.

Syarikat ini dimulakan seorang usahawan bernama Kaspar Faber yang mempunyai kemahiran tinggi sebagai seorang tukang kayu. Pada tahun 1761, Faber membuka sebuah bengkel pertukangan kayu di pekan kecil bernama Stein, juga di Nuremberg.

Cucu kepada Kaspar Faber, Lothar von Faber bertanggungjawab memperkembangkan perniagaan milik datuknya pada era penghujung abad ke 19.

Selepas kematian Lothar, cucu perempuannya bernama Ottilie von Faber mewarisi perniagaan datuknya sebelum mengahwini seorang lelaki bangsawan bernama Alexander Castell-Rudenhausen. Perkahwinan itu menyatukan dua keluarga yang mula menyatukan aset kendalian keluarga mereka.

Namun wasiat Lothar sebelum meninggal dunia telah mewajibkan pengekalan nama keluarga 'Faber' dalam penamaan syarikat keluarga mereka, menjadikan jenama itu kepada bertukar kepada 'Faber-Castell' walaupun Ottilie telah mengambil nama keluarga suaminya.

Seringkali disebut sebagai Stabilo sahaja, Schwan-Stabilo adalah jenama alat tulis yang dikendalikan Schwan-Stabilo Group; berpengkalan di Heroldsberg, Jerman sejak tahun 1855.

Seperti dua pengusaha kontemporari mereka yang mengambil peluang bekalan mentah grafit untuk penghasilan pensil yang banyak di Nuremberg, Geoff Grossberger dan Hermann Kurz juga berpusat di sana menghasilkan produk pensil pada tahun 1855.

Syarikat itu kemudiannya dibeli Gustav Schwanhäusser, yang bertanggungjawab memperkenalkan logo ikonik 'angsa' diambil sempena nama keluarganya. Schwanhausser juga menukar nama syarikat itu kepada Schwan Bleistift Fabrik, mengeluarkan alat tulis serta alat solekan berasaskan pensil.

Nama 'Stabilo' datang daripada produk pensil keluaran syarikat itu yang dikatakan kukuh berbanding pensil pesaing, tidak mudah patah serta 'stabil.'

Oleh kerana populariti pensil siri 'Stabilo' sangat sinonim dengan identiti syarikat mereka, Schwan Bleistift Fabrik dijenamakan semula sebagai 'Schwan-Stabilo', mengekalkan elemen angsa yang digabung dengan nama produk paling popular keluaran mereka.

Anda tahu tak Schwann masih mengekalkan legasi lama, sehingga ke hari ini kekal mengeluarkan produk kosmetik di bawah jenama Schwan Cosmetics selain turut sama mengeluarkan beg tahan lasak di bawah jenama Deuter?

Sebut pasal pen 'marker' atau pena penanda, jenama paling mudah kita ingati sudah pastilah jenama Artline kan, cukup terkenal dalam masyarakat kita kekal digunakan oleh guru dan pengajar di mana-mana saja.

'Artline' adalah sebuah jenama di bawah kendalian syarikat Shachihata Inc. dari Nagoya, Jepun.

Shachihata bermula sebagai sebuah syarikat pengeluar pad dakwat untuk digunakan sebagai pengecop dokumen, digelarkan 'Shachihata' yang membawa makna 'bendera ikan paus.'

Siri pen dakwat kekal 'Artline' mula diperkenalkan pada tahun 1954 hasil daripada teknologi yang telah mereka bangunkan dalam produk-produk sebelum itu, sebelum beberapa variasi saiz mata pena Artline diperkembangkan pada tahun 1964.

Siri 'Artline' ditambahbaik dengan pengeluaran produk pen mata halus 'Artline 200' pada tahun 1966 dan pena penanda boleh padam 'Artline 500' untuk kegunaan papan putih pada tahun 1972.

Bagi memperbesarkan operasi serta merendahkan kos pengeluaran - Shachihata membuka kilang pertama mereka di luar Jepun pada tahun 1993; memilih negara kita sebagai lokasi pertama di luar Jepun syarikat tersebut melabuhkan sayapnya.

Mungkin pilihan untuk warna poster kini sudah semakin banyak, tetapi satu masa dahulu warna poster keluaran Buncho merupakan idaman setiap pelajar sekolah; mudah dibancuh serta berkualiti tinggi, produk Buncho memang menjadi antara produk paling kerap dicuri.

Perusahaan penghasilan alat tulis syarikat ini bermula pada tahun 1927, sebelum perang yang disertai kerajaan Jepun memaksa perusahaan ini ditutup buat seketika.

Tamat zaman perang, perusahaan kecil itu dijenamakan kembali sebagai Akatsuki Stationery Works, mula mengeluarkan produk warna krayon dengan jenama 'Buncho' yang menjadi produk popular mereka.

Dinamakan sempena burung pipit atau 'buncho' dalam bahasa Jepun, warna krayon itu menjadi sangat popular sehingga akhirnya dipilih menjadi identiti utama syarikat itu.

Perubahan ini menukarkan nama Akatsuki Stationery Works kepada Buncho Crayon industry Co., Ltd. pada tahun 1951, simbol burung pipit mula digunakan sebagai logo rasmi syarikat mereka.

Seperti Shachihata, Buncho Crayon industry Co., Ltd. juga memilih negara kita sebagai lokasi pengemmbangan pertama perniagaan mereka di luar Jepun.

Buncho tiba lebih awal di Malaysia pada tahun 1980 dengan pembukaan sebuah kilang di bawah kendalian syarikat usahasama Buncho Crayon industry Co., Ltd. dengan Buncho (Malaysia) Sdn. Bhd.


Ahli Kimia Pertama Dalam Sejarah Adalah Wanita - Tapputi Belatekallim

Sepanjang sejarah, kita sering terlepas pandang sumbangan wanita dalam bidang sains. Sejarawan percaya bahawa wanita telah terlibat dalam sains sejak dari empayar purba Mesopotamia 6,000 tahun yang lalu lagi.

Namun, kebanyakan kisah mereka hilang ditelan zaman. Setakat ini, sejarawan hanya menemui bukti terawal mengenai seorang ahli kimia wanita Babylon bernama Tapputi-Belatekallim yang bertarikh 1,200 SM.

Tapputi bukan sahaja seorang ahli kimia wanita terawal tetapi dia adalah ahli kimia pertama yang mempunyai rekod dalam sejarah. Sejarawan menemui rekod wanita itu ditulis pada tablet tanah liat di tapak kerajaan Babylon kuno.

Tablet tanah liat yang ditulis dalam bentuk cuneiform itu menceritakan pembuat minyak wangi istana bernama Tapputi dan rakan sekerja perempuannya bernama Ninu.

Selain itu, ia turut mengandungi kisah kehidupan mereka, kerja dan pangkat mereka ketika masih hidup. Ia juga mengandungi formula, teknik dan peralatan yang mereka gunakan untuk menghasilkan minyak wangi dan wangian lain.

Dalam Zaman Gangsa Mesopotamia (3500-1100 SM), wangian digunakan secara meluas dan merupakan komoditi penting yang memerlukan kemahiran khusus untuk menghasilkannya.

Wangian bukan sahaja digunakan untuk menutup bau yang kurang enak tetapi turut digunakan dalam upacara keagamaan, perubatan dan merupakan sesuatu yang simbolik dalam kehidupan masyarakat.

Mereka percaya bahawa minyak wangi dan pembakaran kemenyan adalah suatu bentuk hubungan antara tuhan dan manusia. Mereka turut mengenakan pelbagai jenis wangian pada orang yang meninggal dunia kerana percaya bahawa aroma enak ini menyenangkan tuhan.

Wangian purba dihasilkan dengan kemahiran dan pengetahuan yang tinggi. Pembuat wangian bukan sahaja perlu mempunyai deria bau yang tajam untuk mengenalpasti bau-bauan tetapi juga pengetahuan kimia untuk menghasilkan wangian.

Tapputi dan Ninu menggunakan pelbagai jenis bahan termasuk minyak khas, minyak mur (myrrh), pelbagai jenis bunga dan damar semula jadi. Bahan-bahan ini akan dimampatkan dan dimanipulasi menggunakan kemahiran tinggi untuk menghasilkan wangi-wangian yang tahan lama.

Teknik yang digunakan ahli kimia purba amat mengagumkan. Sebagai contoh, ahli arkeologi yang menemui makam Firaun di Mesir pada abad ke-19 mendapati botol minyak wangi yang ditanam bersama-sama mumia masih lagi berbau wangi selepas ribuan tahun.

Tablet tanah liat yang ditulis oleh Tapputi merupakan karya bertulis pertama yang diketahui mengenai pembuatan minyak wangi serta karya pertama mengenai kimia secara amnya dalam sejarah.

Malangnya, sebahagian besar teks penting ini hilang daripada sejarah moden. Hanya satu sahaja resipi minyak wangi Tapputi yang masih disimpan rapi pada hari ini.

Ia merupakan resipi minyak wangi yang dihasilkan untuk raja yang mengandungi bunga-bungaan, minyak dan calamus iaitu tumbuhan seperti buluh yang sering digunakan untuk merawat masalah sakit perut.

Tapputi juga telah merevolusikan proses dan teknik yang digunakan untuk membuat minyak wangi. Malah, dia turut membangunkan alat penyuling pertama dan menggunakan pelarut untuk menghasilkan bau yang tahan lebih lama dan lebih manis.

Alat penyuling yang dihasilkan Tapputi untuk menyaring dan menapis cecair merupakan peralatan asas yang digunakan dalam makmal kimia pada hari ini.

Melalui tablet tanah liat Tapputi, ia menambahkan lagi maklumat sejarah mengenai kedudukan dan pendidikan wanita dalam masyarakat Mesopotamia purba.

Tapputi sendiri mempunyai kedudukan penting dan berpengaruh di dalam istana selain tugasnya menghasilkan minyak wangi kepada keluarga diraja dan keluarga bangsawan lain di Babylon.

Jelas menunjukkan bahawa Tapputi dan Ninu adalah wanita yang mendapat kedudukan tinggi dan dihormati dalam tangga masyarakat Mesopotamia purba. Mereka memainkan peranan penting seperti kaum lelaki yang dicatatkan dalam sejarah.

Ini menolak dakwaan bahawa wanita tidak memegang jawatan tinggi atau sehebat kaum lelaki dalam masyarakat purba.


Bagaimana Kultus Ajaran Sesat Memusnahkan Legasi Siri TV Popular 'Smallville'

Sebelum ledakan siri filem adiwira memuncak seperti yang kita saksikan hari ini, media televisyen berasaskan adiwira menjadi sumber terbesar peminat-peminat komik untuk menyaksikan watak kegemaran mereka beraksi.

Salah satu siri TV popular yang menjadi fenomena antarabangsa adalah 'Smallville.'

Produksi yang memaparkan kisah bagaimana watak Clark Kent membesar sebelum bergelar 'Superman' mendapat sambutan hangat di seluruh dunia, memacu nama aktor Tom Welling serta dua pelakon cantik Kristin Kreuk dan Allison Mack.

Walaupun berjalan 10 musim dari tahun 2001 sehingga tahun 2010, tidak ramai yang mengetahui dalam masa yang sama dua nama besar siri itu terpalit dengan sebuah kultus ajaran sesat semasa di kemuncak populariti.

Pada tahun 2018 salah seorang pelakon utama siri Smallville, Allison Mack ditangkap pihak polis atas dakwaan pemerdagangan manusia yang berkait dengan sebuah kultus bernama NXIVM (disebut sebagai NEXIUM).

Ditubuhkan tahun 1998, NXIVM didaftar sebagai sebuah syarikat jualan langsung oleh seorang lelaki bernama Keith Raniere (gambar bawah) - menawarkan khidmat konsultansi dan program eksekutif sokongan bagi membina kerjaya golongan profesional.

Kisah bagaimana produksi siri TV Smallville terpalit dengan kultus ini bermula selepas Kristin Kreuk, pelakon utama siri itu menyertai salah satu program yang ditawarkan NXIVM bagi memperkembangkan kerjaya beliau pada tahun 2006.

Penyertaan Kreuk disyorkan  teman lelakinya ketika itu, Mark Hildreth salah seorang anggota NXIVM diharap membantu Kreuk membuang rasa malu yang dihadapinya dalam kerjaya agar membolehkan kariernya melonjak ke tahap lebih tinggi.

Mengakui keberkesanan program itu, Kreuk mengesyorkan Allison Mack pelakon watak 'Chloe Sullivan' dalam produksi Smallville untuk turut sama menyertai program yang ditawarkan.

Mack 100% komited dalam menjayakan program yang disertainya. Di sinilah kisahnya mula menjadi lebih aneh.

Untuk beberapa tahun selepas itu, tidak ada apa-apa berita aneh kedengaran berkenaan penglibatan Kreuk, Mack dan syarikat MLM itu.

'Smallville' menamatkan produksinya dan kesemua bintang utamanya termasuklah Kreuk dan Mack meneruskan kerjaya masing-masing dalam haluan sendiri.

Sehinggalah awal tahun 2017, seorang pelakon Kanada bernama Sarah Edmondson mendedahkan tentang penglibatan dirinya dalam sebuah kultus rahsia bernama 'Dominus Obsequious Sororium' singkatannya DOS membawa makna 'Tuan Kepada Hamba Wanita'.

DOS bergerak sebagai sebuah komuniti wanita dalam NXIVM yang dipertanggungjawabkan mencari jalan terbaik memuaskan nafsu pengasas mereka, Keith Raniere.

Apa yang sangat memeranjatkan, Edmondson mendedahkan tulang belakang utama kumpulan ini, adalah Allison Mack.

Edmondson mendakwa pada awal penyertaan, dia menyertai satu majlis yang diadakan di rumah Mack di mana kulitnya dicacah menggunakan besi panas bersimbolkan empat huruf; 'AM' mewakili 'Allison Mack' dan 'KR' yang mewakili 'Keith Raniere' - bagi membuktikan kesetiaan dia kepada kumpulan tersebut.

Edmondson mendedahkan antara syarat lain yang ditetapkan Mack dan Raniere untuk keanggotaan mereka diterima, adalah untuk setiap calon wanita menyerahkan gambar mereka dalam keadaan memalukan; sebagai jaminan kerahsiaan berkenaan kegiatan kumpulan mereka.

Mack mula menyertai NXIVM dalam tahun 2006 atas jaminan Raniere boleh membantu memperkembangkan karier beliau.

Allison Mack diberikan layanan istimewa selepas menyatakan minat, diterbangkan menggunakan jet peribadi milik salah seorang individu berpengaruh organisasi tersebut bagi menemui pengasas mereka.

Tanpa perlu menjalani kursus induksi seperti peserta lain, Mack diberikan layanan khas sejak hari pertama penyertaan, diperkenalkan ke dalam program kendalian NXIVM.

Situasi itu dimanipulasi Mack, meletakkan dirinya dapat bertindak sebagai orang kanan Raniere dan menjadi individu kedua paling berkuasa dalam organisasi NXIVM.

Untuk sampai ke tahap itu, bermacam pengorbanan telah dilakukan Mack. Tubuhnya dijadikan bahan gadaian utama.

Selain memuaskan nafsu Raniere, Mack juga diberikan tanggungjawab mencari individu-individu wanita berpotensi bagi diserap masuk ke dalam DOS, yang bertindak sebagai kumpulan paling rapat hubungannya dengan Raniere dalam struktur NXIVM.

Mack dan seorang wanita bernama Nancy Salzman diberikan kuasa untuk menghukum dan mengugut mana-mana wanita yang ingkar, enggan mematuhi permintaan atau syarat yang ditetapkan Raniere atau NXIVM.

Ekoran laporan yang dibuat oleh Edmondton serta pendedahan besar-besaran dalam New York Times, pihak FBI membuka kertas siasatan - berjaya menangkap Raniere pada bulan Mac 2018 di Puerto Vallarta, Mexico.

Ketika itu dia ditemani beberapa orang wanita termasukla Allison Mack dalam sebuah villa mewah. Mack pula diberkas sebulan selepas itu di rumahnya di Brooklyn.

Dalam sebuatan awal kes, Mack berdepan pelbagai tuduhan melibatkan pemerdagangan manusia, mengugut serta bertindak merakamkan sendiri gambar wanita tanpa kerelaan, semata-mata untuk dijadikan hadiah kepada tuannya Raniere.

Perbicaraan yang berjalan hampir 2 tahun mendapati sebaliknya. Penglibatan Raniere sebagai ketua kepada kultus NXIVM mensabitkan hukuman penjara 120 tahun - majoriti hukumannya melibatkan kekejamannya memaksa wanita bekerja sebagai hamba.

Allison Mack dijatuhkan hukuman penjara 3 tahun pada 30 Jun 2021 selepas menukar pengakuan kepada akuan bersalah; mengelak hukuman penjara 17 tahun seperti jangkaan awal.

Mack mengakui mindanya dicemari ajaran Raniere yang membuatkan dirinya bertindak di luar pertimbangan norma.

Walau demikian, saksi-saksi perbicaraan mendedahkan peranan besar Mack dalam kultus tersebut; bertindak sebagai mentor yang fokus tugasnya untuk meyakinkan wanita-wanita lain agar melakukan hubungan seks dengan Raniere sebagai kaedah pemulihan diri.

Selain itu Mack juga didenda $20,000 (RM83,100) serta dikenakan tambahan 1,000 jam kerja komuniti.

Bagi Kristin Kreuk yang menjadi individu membawa masuk Allison Mack ke dalam NXIVM - dia menafikan penglibatannya dalam kultus seksual organisasi DOS kendalian Mack.

Kreuk mendakwa dia telah meninggalkan NXIVM pada tahun 2012 serta langsung tidak tahu wujudnya gerakan rahsia kumpulan wanita pemuas nafsu Raniere yang dikendalikan sendiri rakan baiknya itu.

Bagaimanapun, satu dokumen bukti bergambar dalam mahkamah menunjukkan Kreuk pernah menyertai aktiviti NXIVM sekitar tahun 2014 bersama-sama barisan individu tertinggi organisasi tersebut.

Berbeza dengan Sarah Edmondton serta ramai lagi wanita yang tampil menjadi saksi kes perbicaraan melibatkan Keith Raniere dan Allison Mack, Kreuk memilih untuk mendiamkan diri, tegas mengatakan dia tidak tahu.

Walaupun demikian, beberapa projek yang dipelopori dan disertai Kreuk semasa menyertai NXIVM jelas dibentuk untuk menarik minat gadis-gadis muda remaja masuk ke dalam organisasi mereka.

Sama ada Kreuk tahu atau tidak apa yang berlaku di sebalik semuanya, hanya dia yang tahu.

Apa yang penulis tahu, memang sukar untuk penulis menonton 'Smallville', menyaksikan kembali lakonan Allison Mack yang comel wajah dan perwatakannya.

Ini kerana dalam dunia nyata dia yang luarannya cukup cantik, ternyata sanggup memperhambakan diri sendiri dan wanita lain demi kepuasan seorang lelaki asing dalam hidupnya.


6 Binaan Tidak Siap Paling Popular Di Seluruh Dunia

Seni bina yang hebat menjadi wakil kepada sesebuah kebudayaan. Setiap perincian daripada reka bentuk binaan ini membawa makna dan ia kekal sehingga beberapa generasi. Seni bina seperti ini menjadi impian pemilik dan juruteranya.

Namun, tidak semua binaan hebat dan besar itu menjadi seperti apa yang diinginkan. Ada binaan yang terbengkalai disebabkan pelbagai faktor tetapi masih popular sebagai tarikan pengunjung. Berikut adalah 6 binaan terbengkalai paling popular di seluruh dunia.

Pada mulanya, ia dikenali sebagai "Istana Rakyat". Ia merupakan binaan paling hebat ketika era komunis di Romania dan dibina untuk menjadi lambang kemakmuran dan kepelbagaian lapisan masyarakat di negara itu.

Pada suatu pagi di tahun 1984, kerajaan mengumumkan pembinaan Istana Rakyat ini dan menjelang tengah hari, kerja-kerja merobohkan binaan sekeliling dimulakan. Seramai 40,000 penduduk tempatan terpaksa berpindah secara tergesa-gesa.

Kerajaan mengeluarkan belanja besar walaupun masih ramai rakyat kebuluran dan blackout sering berlaku di seluruh negara. Akhirnya, pembinaan itu tidak dapat disiapkan sehingga hari ini.

Daripada 1,100 buah bilik, hanya 400 sahaja yang boleh digunakan. Ia mempunyai bahagian bawah tanah sedalam 8 tingkat dan bahagian paling bawah digunakan sebagai kubu nuklear. Istana Parlimen ini juga merupakan bangunan paling berat di dunia.

Sehingga hari ini, sebanyak lima generasi telah menyaksikan proses pembinaan gereja yang dikenali sebagai Sagrada Familia di Barcelona, Sepanyol. Binaan ini dimulakan pada 19 Mac 1882 oleh Francisco de Paula del Villa.

Tidak lama kemudian, ketua jurutera pembinaan gereja ini meletak jawatan dan digantikan oleh Antoni Gaudi. Apabila Gaudi meninggal dunia pada tahun 1926, hampir satu perempat daripada pembinaan ini telah siap.

Namun, ia terhenti akibat Perang Saudara Sepanyol pada tahun 1936. Hanya pada 1950-an barulah kerja pembinaan disambung semula. Tambahan pula, kos binaan gereja ini bergantung sepenuhnya pada sumbangan orang ramai.

Kemajuan teknologi telah membantu mempercepatkan pembinaan gereja ini pada tahun 2010 dan dijangka akan siap pada 2026. Walau bagaimanapun, binaan tidak siap ini disenaraikan UNESCO sebagai tapak warisan pada 2010.

Adolf Hitler telah memulakan projek Prora iaitu hotel untuk pekerja Jerman. Dia berharap mereka boleh menggunakan tempat ini sebagai pusat percutian. Terdapat lapan bangunan yang serupa dengan 10,000 bilik menghadap laut.

Prora merupakan projek pertama yang dilaksanakan organisasi Nazi yang dinamakan sebagai Kraft durch Freude yang bertanggungjawab terhadap hiburan kerajaan Nazi.

Selain membina tempat peranginan, Hitler juga merancang untuk menjadikan Prora sebagai tempat yang boleh digunakan oleh tentera Nazi jika perlu.

Namun, Perang Dunia Kedua membuatkan projek ini menjadi fantasi sahaja. Beribu-ribu bilik menjadi terbiar ketika perang dan tahun-tahun berikutnya. Ia adalah salah satu projek mega Nazi yang terbengkalai.

Istana ini dibina pada tahun 1755 sebagai kediaman bagi keluarga Diraja Portugis. Namun, beberapa kejadian telah menyebabkan istana ini gagal disiapkan sepenuhnya.

Pembinaan istana ini tertangguh pada 1807 apabila keluarga Diraja Portugis melarikan diri ke Brazil. Kali kedua ialah apabila Portugal dijajah oleh Perancis. Walau bagaimanapun, bangunan ini masih lagi bertahan.

Hanya ketika pemerintahan Raja Luis I (memerintah 1861-1889) barulah istana ini menjadi kediaman tetap keluarga diraja. Kebanyakan hiasan dalaman direka sendiri oleh Raja Luis I dan isterinya, Pemaisuri Maria Pia.

Akhirnya, gerakan revolusi pada 1910 memaksa keluarga Diraja Portugis keluar dari istana ini dan ditahan serta dibicarakan. Pembinaan istana ini gagal disiapkan sepenuhnya dan kini dijadikan sebagai muzium.

Pada tahun 1937, pembinaan stadium terbesar dunia seperti yang diingankan Adolf Hitler bermula. Stadium yang terletak di Nuremberg ini dinamakan sebagai Deutsches Stadion atau Stadium Jerman dan dijangka mampu menampung sehingga 400,000 orang penonton apabila siap.

Sebelum memulakan pembinaan stadium sebenar, jurutera Nazi telah membina model stadium yang bersaiz 1/10 daripada saiz asal. Apabila Hitler melawat model stadium ini, dia mahukan Olimpik seterusnya diadakan di Stadium Jerman sebenar apabila siap.

Namun, pembinaan stadium gergasi ini tergendala ketika Perang Dunia Kedua apabila pihak Bersekutu telah mengebom perkampungan berhampiran yang membekalkan kayu.

Setelah tamat perang, model stadium gergasi dan pembinaan asas stadium sebenar menjadi terbengkalai dan dibiarkan begitu sahaja.

Sekumpulan tokoh terkenal dari Edinburg telah mengumpul dana untuk membina sebuah monumen pada tahun 1822. Tujuan pembinaan monumen ini adalah untuk memperingati wira yang terkorban ketika Perang Napoleon.

Mereka ingin membina monumen yang sama seperti kuil Yunani purba terkenal iaitu Parthenon di Athens. Pembinaan monumen itu bermula pada 1826 tetapi dihentikan setelah tiga tahun kerana kekurangan dana.

Apa yang sepatutnya menjadi sebuah kebanggan kini menjadi sesuatu yang "memalukan negara". Pada 1907, ada cadangan untuk menjadikan monumen itu sebagai Galeri Negara dan tahun berikutnya pula dicadangkan untuk dijadikan tapak Parlimen Scotland.

Pelbagai cadangan lain juga telah dikemukakan untuk menyambung pembinaan itu tetapi semuanya gagal. Sehingga kini, monumen itu hanya mempunyai 12 tiang daripada pembinaan asalnya.


Kenapa Ramai Orang Percaya Teori Konspirasi?

Tanggal 2 November 2021, wujud ura-ura di kalangan pengikut teori konspirasi QAnon akan berlaku kemunculan semula anak kepada bekas Presiden Amerika Syarikat popular, John F. Kennedy Jr. dalam hari tersebut.

Perlu diberitahu - John F. Kennedy Jr. telah meninggal dunia dalam satu kemalangan melibatkan kapal terbang pada tahun 1999.

Informasi itu tidak menghalang ribuan warga Amerika Syarikat berhimpun di lokasi yang didakwa bakal menjadi tapak kemunculan semula Kennedy Jr. - lokasi di mana ayahnya mati ditembak.

Untuk beberapa jam, ribuan penyokong ini menunggu walaupun cuaca mula hujan, menantikan kembalinya Kennedy Jr.

Mereka percaya mendiang selepas kembali, bakal berganding bahu dengan bekas Presiden Amerika Syarikat, Donald Trump merampas tampuk pemerintahan negara itu dan memyelamatkan mereka semua.

Hanya selepas waktu petang hampir tiba, barulah kumpulan itu bersurai pulang hampa ramalan yang mereka pegang, tidak nampak kebenarannya.

Insiden yang baru berlaku di Dallas itu, merupakan salah satu insiden dunia nyata paling jelas membuktikan kukuhnya pengaruh teori konspirasi kepada masyarakat dunia.

Teori yang tersebar hanya berdasar desas-desus menyaksikan ramai individu yang kami yakin majoritinya terpelajar, sanggup menunggu seseorang yang telah disahkan meninggal dunia lebih dua dekad lalu - hanya semata-mata untuk memenuhi persepsi yang diikuti mereka.

Lebih malang, kepercayaan yang mereka pegang ini sudah berakar umbi dalam minda setiap peserta  yang sekian lama percaya insiden kematian Kennedy Jr. hanyalah satu muslihat bagi melindungi dirinya dan keluarganya dari serangan musuh.

Mereka percaya anak bekas Presiden itu memilih untuk menyembunyikan diri sehinggalah Amerika Syarikat memerlukan khidmatnya semula.

Kita yang melihat dari luar pasti akan hanya menggeleng-gelengkan kepala membaca kuatnya pengaruh teori konspirasi kepada mereka-mereka ini.

Banyak pihak menyalahkan pengaruh media sosial dan teknologi komunikasi sebagai penyebab utama lambakan sebaran teori konspirasi ketika ini.

Bagaimanapun kajian berkenaan topik ini telah menunjukkan tanda-tanda teori konspirasi telah menjadi satu budaya popular sekian lama, khasnya ketika masyarakat dunia berdepan dengan situasi sukar seperti krisis atau ketidakstabilan masyarakat.

Situasi tidak stabil mewujudkan pemikiran-pemikiran 'baru' yang cuba melawan keadaan yang dirasakan kurang menyelesakan, dibantu oleh hasrat orang ramai ketika itu yang giat mencari penjelasan.

Dalam menghadapi tekanan, seseorang akan mula terarah mencari informasi dan maklumat yang seiring dengan pendapat yang dirasakan sesuai (walaupun kurang munasabah), yang akhirnya membuatkan individu merasai dia telah bertemu jawapan terhadap semua persoalan - 'kenapa hidupnya sedang berhadapan tekanan?'

Selain itu teori-teori ini juga memudahkan orang ramai mengalihkan beban kesalahan terhadap semua situasi yang menimpa masyarakat kepada sekumpulan gerakan sulit yang didakwa bekerja dalam diam, memanipulasi semua keadaan untuk faedah dan keuntungan sendiri.

Dalam erti kata lain, kita semasa berhadapan krisis sama ada dalam skala luas mahupun peribadi, mempunyai banyak persoalan yang kita tanya tetapi tidak langsung dijawab.

Menurut penyelidik, seseorang yang mempunyai tahap kebolehpercayaan tinggi terhadap teori konspirasi mempunyai pemikiran suka menghubungkan satu isu ke satu isu lain tanpa sebab.

Mereka gemar mencari persamaan atau elemen-elemen yang didakwa serupa - walaupun secara asasnya kedua-dua isu itu langsung tidak mempunyai hubungkait.

Seseorang yang percaya dengan teori konspirasi gagal untuk memecahkan komponen setiap isu kepada asasnya, keras percaya satu kejadian buruk yang tidak semestinya menimpa mereka berlaku sebagai urutan daripada beberapa peristiwa berbeza - sehinggakan paranoia menghantui diri mereka.

Perasaan ini akhirnya memberikan kesan buruk kepada sikap sosial mereka, mengakibatkan mereka menyisihkan diri dari masyarakat ekoran rasa kurang percaya dengan apa saja di sekeliling mereka.

Rasa tersisih ini  berubah menjadi rasa kurang yakin dengan dunia nyata, mendorong mereka mencari individu-individu lain yang sependapat dengan mereka; bagi membolehkan mereka mula rasa diri mereka istimewa.

Satu perasaan kuat mendorong orang ramai untuk mula percaya teori konspirasi, adalah perasaan mahu tergolong dalam kumpulan unik - yang 'berjaya' keluar dari genggaman gerakan sulit yang menguasai dunia.

Rasa unik dan istimewa itu adalah kunci utama kenapa ramai orang percaya teori-teori ini, walaupun mereka sendiri tidak boleh memperjelaskan siapa penciptanya.

Apabila individu yang merasa diri istimewa ini bersatu sama ada melalui dalam talian ataupun perjumpaan secara bersemuka, keinginan untuk terus kekal tergolong dalam kumpulan yang didakwa sendiri bebas berfikir dan tidak dapat dikongkong oleh mana-mana pihak, menjadi kunci utama penyatuan mereka.

Pemikiran rasional bersandarkan fakta bolehlah ditolak ke tepi apabila semua individu yang lain bersependapat dengan kita, membuktikan tanggapan kita betul, betul dan betul belaka.

Jadi kesimpulannya, kenapa ada orang percaya teori konspirasi walau sekarut mana pun teorinya dan tidak diketahui siapa sumbernya?

Senang saja jawapannya. Ramai orang di luar sana yang tercari-cari jawapan semasa berhadapan kesukaran, hanya menemui jawapan yang mereka cari dalam teori-teori sangkaan ini.

Jawapan itu mampu membuatkan mereka rasa unik, istimewa dan hebat berbanding orang-orang biasa, serta membantu mereka untuk rasa tidak diperbodohkan sesiapa. Jadi mereka memilih untuk percaya - kerana kepercayaan itu mampu membuatkan mereka rasa hebat walaupun ketika itu mungkin diri dan jiwa mereka sedang merana.

Kita mahu rasa hidup kita, ada dalam kawalan dan genggaman kita. Teori konspirasi memperjelaskan kenapa apa yang berlaku, berlaku sebaliknya.


Rancangan Pelik Untuk Membiakkan Manusia di Angkasa Lepas 2024

Alam semesta ini cukup luas dan terlalu banyak perkara yang boleh dikaji. Maka, tidak hairanlah sejak kebelakangan ini kita banyak mendengar idea-idea liar mengenai penerokaan angkasa lepas antaranya pembinaan penempatan manusia di planet Marikh, pelancongan ke angkasa lepas dan seumpanya.

Nanti antara satu idea yang pernah diumumkan tidak lama dahulu yang pernah menarik perhatian ramai dan mencetuskan kontroversi adalah idea untuk membenarkan wanita mengandung untuk bersalin di angkasa lepas - sudah tentulah disambut oleh pegawai perubatan yang bertauliah.

SpaceLife Origin, sebuah syarikat yang berpangkalan di Belanda pernah merancang untuk menghantar seorang wanita hamil, ditemani oleh "pasukan perubatan bertaraf dunia yang terlatih," dalam kapsul ke angkasa lepas. Misi itu akan berlangsung selama 24 hingga 36 jam.

Sebaik sahaja wanita itu melahirkan anak, kapsul itu akan kembali ke muka Bumi. SpaceLife Origin turut menambah, proses yang disediakan dan dipantau dengan teliti akan mengurangkan semua kemungkinan risiko, serupa dengan piawaian ketat di Bumi untuk memastikan ibu dan anak selamat.

Syarikat ini telah menetapkan tahun 2024 sebagai tarikh sasaran untuk perjalanan itu. Namun, idea ini tidak kurangnya menimbulkan lebih banyak persoalan. Adakah ianya satu keperluan? Bagaimana pula sekiranya perkara yang tidak diingin berlaku?

Egbert Edelbroek, salah seorang eksekutif syarikat tersebut berkata melahirkan anak di angkasa lepas adalah sebahagian daripada usaha mewujudkan polisi insurans untuk spesies manusia. Sekiranya suatu hari nanti malapetaka menyebabkan Bumi tidak dapat didiami akibat perubahan iklim, beliau berharap spesies manusia akan berpindah dari Bumi dan menetap di tempat lain.

Menurutnya lagi, di mana sahaja manusia mendarat, mereka akan menanam tumbuh-tumbuhanm, membina rumah, dan memulakan keluarga. Maka, Ppnempatan manusia di luar Bumi akan menjadi sia-sia sekiranya mereka tidak mampu membiak di angkasa lepas. ,

Sudah tentu, cita-cita ini sangat futuristik dengan menganggap bahawa manusia telah menyelesaikan banyak cabaran lain yang datang sebelum mereka belum bole benar-benar mengembara dan membina penempatan di luar Bumi.

Pada masa kini, para saintis masih cuba memikirkan cara untuk memastikan manusia dewasa kekal sihat terutamanya semasa tinggal lama di Stesen Angkasa Antarabangsa.

Egbert Edelbroek berkata belia telah bertemu dengan syarikat penerbangan angkasa lepas swasta yang mungkin bersedia untuk melancarkan misi penghantaran ini dan dengan beberapa orang yang berpotensi akan menyertai misi luar biasa ini. Beliau percaya golongan "preppers" lebih cenderung untuk menghargai objektif syarikat dan segelintir daripadanya ada yang sangat kaya dan sanggup berbelanja mewah untuk keunikan seperti ini.

SpaceLife Origin merancang untuk mencapai pembiakan manusia di angkasa melalui proses yang melibatkan tiga "misi" dikenali dengan kod nama "Mission Ark", "Mission Lotus" dan "Mission Cradle".

Yang pertama, dipanggil Mission Ark, akan menghantar sperma dan telur ke orbit Bumi rendah di dalam satelit sfera kecil untuk membuktikan ia boleh hidup dalam persekitaran angkasa yang jauh berlainan dengan Bumi. Syarikat ini merancang untuk menawarkan pelanggan "penjejakan masa dan rakaman dari kamera" secara masa nyata.

Misi kedua, Mission Lotus, adalah usaha mengandungkan seorang kanak-kanak di angkasa dengan menghantar sel-sel pembiakan ke orbit dalam apa yang disebut SpaceLife Origin sebagai “Space-Embryo-Incubator". Selepas empat hari, embrio akan kembali ke Bumi untuk ditanam pada ibu mereka untuk dilahirkan

Misi ketiga, yang digelar Mission Cradle, akan dilancarkan pada 2024 dan akan melibatkan seorang wanita hamil yang melahirkan anak di angkasa untuk kali pertama dalam sejarah. Syarikat itu berkata misi itu akan berlangsung 24 hingga 36 jam dan wanita itu akan "diiringi oleh pasukan perubatan bertaraf dunia yang terlatih".

Namun, sebelum idea kontroversi ini boleh direalisasikan, SpaceLife Origin akan menghadapi pelbagai soalan daripada pihak berkuasa kawal selia, malah mungkin daripada lebih daripada satu negara.

Perjalanan angkasa lepas secara komersial tidak dihadkan oleh sempadan negara dan tidak mustahil bagi pelanggan di satu negara untuk membayar kerajaan negara lain untuk melancarkan misi ke angkasa lepas mereka.

Misi bercita-cita tinggi SpaceLife Origin mempunyai pelbagai kombinasi dan kemungkinan contohnya seorang wanita Amerika, dalam kapsul Jepun, pada roket India, diiringi oleh pasukan doktor dari pelbagai negara. Dengan pelbagai penyertaan dan penglibatan daripada banyak negara ini, sudah tentulah banyak prosedur yang perlu dipatuhi.

Walau bagaimanapun, beberapa bulan kemudian CEO syarikat ini mengumumkan mereka akan menghentikan projek ini dengan berkata Kees Mulder berkata "kebimbangan etika, keselamatan dan perubatan" yang serius dengan dua misi yang dirancang SpaceLife Origin telah menyebabkan beliau menarik balik dan menilai semula idea ini.

Beliau juga mengatakan rangka masa dan model perniagaan untuk misi tersebut "tidak realistik". Beliau turut menambah, keputusan ini diambil atas isu "pecah amanah yang serius dan tidak boleh diperbaiki" dimana beliau turut menamatkan dengan pengasas bersama SpaceLife Origin Egbert Edelbroek.


Kisah Raja Dadah Yang Tukar Muka Untuk Elak Ditangkap

Mungkin ramai yang mengetahui bahawa Raja Dadah paling kaya ialah Pablo Escobar. Kisah hidup Escobar dijadikan sebagai rancangan TV "Narcos" di Netflix.

Dalam siri itu, terdapat satu watak bernama Amado Carrillo Fuentes yang juga merupakan seorang lagi Raja Dadah di Mexico. Namun, dia mempunyai perwatakan dan kehidupan yang berbeza dengan Pablo Escobar. Amado sebenarnya ialah Raja Dadah kedua paling kaya selepas Escobar.

Amado dilahirkan di perkampungan kecil bernama Guamuchilito, Sinaloa, Mexico pada 17 Disember 1956. Daerahnya terkenal dengan aktiviti pertanian dan dadah. Bapanya adalah seorang petani tetapi bapa saudaranya, Ernesto Fonseca Carrillo, adalah pemimpin kartel Guadalajara.

Ketika berusia 12 tahun, Amado nekad untuk meninggalkan ibu bapa serta 10 adik-beradiknya dan tidak akan pulang selagi belum menjadi kaya. Dia mengembara ke Chihuahua untuk belajar mengenai selok-belok penyeludupan dadah dari bapa saudaranya.

Sejak itu, Amado berusaha mendapatkan tempat dalam dunia pengedaran dadah. Dia mula menjadi berkuasa pada tahun 1993 apabila mengarahkan pembunuhan bekas ketuanya iaitu Rafael Aguilar Guajardo.

Amado kemudian mengambil alih tempat Rafael sebagai ketua kartel Juarez. Tidak lama kemudian, dia mendapat gelaran "Dewa Langit" kerana menggunakan pesawat udara untuk menyeludup kokain dari Colombia ke semparan Amerika-Mexico.

Walaupun aktif dalam dunia penyeludupan dadah, Amado amat berbeza jika dibandingkan dengan Pablo Escobar. Amado begitu berhati-hati dan menjauhkan diri dari tumpuan umum.

Menurut akhbar Washington Post, Amado tidak terlibat dalam kejadian tembak menembak atau berpesta di disko. Hanya terdapat beberapa gambar Amado sahaja yang disiarkan di akhbar atau televisyen. Akhbar itu turut menggelarkan Amado sebagai "lelaki yang misteri".

Agensi Anti-Dadah Amerika pula mendakwa Amado adalah Raja Dadah yang berbeza dan menganggap pengedaran dadah adalah semata-mata perniagaan, bukannya gaya hidup atau kemewahan.

Seorang paderi mendakwa bahawa dia pernah memujuk Amado untuk meninggalkan dunia pengedaran dadah tetapi Raja Dadah itu membalas bahawa dia tidak boleh berhenti kerana ribuan keluarga bergantung hidup kepada perniagaannya.

Walaupun bergerak di belakang tabir, Amado tetap antara seorang Raja Dadah terbesar. Dia memiliki kekayaan bernilai RM 104 bilion dan merupakan yang kedua terkaya selepas Raja Dadah Colombia, Pablo Escobar.

Amado juga aktif dalam persaingan perniagaannya dan pernah mengarahkan lebih daripada 400 pembunuhan. Dewa Langit ini juga mempunyai pengaruh besar ke atas pihak berkuasa Mexico. Dia membayar pihak berkuasa untuk menutup mata berkaitan aktivitinya

Malah, dia mengarahkan pihak berkuasa mengganggu para pesaingnya. Dengan melakukan perkara ini, pegawai-pegawai kerajaan ini mendapat nama kerana menangkap para pesaing Amado dan dibayar kerana tidak menganggu Dewa Langit itu.

Namun, kekayaan dan pengaruhnya menjadi begitu besar sehingga kerajaan Mexico dan Amerika terpaksa mengambil tindakan. Pada tahun 1997, Amado hampir ditangkap apabila pihak berkuasa menyerbu majlis perkahwinan adik perempuannya.

Sedar yang dia menjadi buruan, Amado Carrilo Fuentes mengambil satu keputusan drastik. Dia yang sedang merancang untuk memindahkan operasinya ke Chile nekad untuk melakukan pembedahan plastik bagi mengubah penampilannya.

Pada 4 Julai 1997, Amado mendaftar di sebuah klinik swasta dengan menyamar sebagai Antonio Flores Montes. Selama 8 jam, dia melakukan pembedahan di muka dan membuang lemak pada tubuhnya.

Prosedur itu kelihatan tidak mempunyai sebarang masalah tetapi pada keesokan harinya, doktor menemui Amado meninggal dunia di katilnya ketika berusia 41 tahun.

Selepas mengesahkan identiti Amado melalui cap jari, Amerika Syarikat mengumumkan Amado meninggal dunia akibat sakit jantung. Pengumuman itu mengejutkan umum tetapi ramai yang tidak percaya. Mereka menganggap Amado memalsukan kematiannya.

Khabar angin itu semakin kencang apabila sepupu Amado mendakwa Dewa Langit itu masih hidup dan melarikan diri ke bandar lain. Namun, Agensi Anti-Dadah Amerika menafikannya dan menyebarkan gambar mayat Amado sebagai bukti.

Empat bulan selepas kematiannya, polis menemui mayat tiga orang doktor yang bertanggungjawab ke atas pembedahan Amado. Ada yang mengatakan mereka dibunuh agar tidak memecahkan rahsia dan sebahagian lagi berpendapat ia dilakukan oleh rakan Amado yang berang kerana menyebabkan kematian Dewa Langit itu.

Kematian mengejut Amado membuatkan pengikut-pengikutnya yang berpengaruh bersaing sesama sendiri untuk menjadi pemimpin kartel Juarez. Akhirnya, adik Amado iaitu Vicente Carrilo Fuentes yang berjaya mengambil alih kartel.

Namun, Vicente tidak dapat menyelamatkan kartel daripada jatuh. Saingan hebat daripada kartel Sinaloa yang dipimpin El Chapo, kartel Juarez akhirnya hampir lumpuh apabila Vicente ditangkap pada tahun 2014.

Pihak berkuasa pasti bahawa Amado telah meninggal dunia tetapi masih ramai yang percaya dia masih hidup dalam penyamaran di suatu tempat.


Ini Sebab Mengapa Semua Produk Apple Disertai Dengan Sticker

Tidak kiralah sama ada anda membeli iPhone, MacBook, or iMac, produk-produk ini biasanya disertai dengan pelekat atau sticker Apple.

Walaupun ada pengguna produk Apple yang tidak menyedari hal ini, namun pelekat ini sebenarnya memainkan peranan penting kepada Apple.

Sehingga kini, tidak dapat disangkal bahawa Apple mempunyai pangkalan peminat paling setia di dunia dan hal ini telah wujud seawal tahun 1984 apabila Macintosh pertama kali diperkenalkan.

Malah, ketika Apple berada di ambang muflis pada tahun 1990-an, para peminat setia Apple dilaporkan menunggu di kedai Apple di bahagian Mac dan mengesyorkan kepada para pembeli.

Kesetiaan terhadap jenama ini agak unik kepada Apple kerana syarikat teknologi lain seperti Microsoft atau Google tidak mempunyai pengikut setia yang berdedikasi seperti dimiliki Apple.

Dengan ini, Apple menyedari bahawa hal ini merupakan satu kelebihan yang sangat penting dan melakukan segala yang termampu untuk mengukuhkan pangkalan peminat setia mereka.

Dan pelekat Apple adalah hasil daripada usaha tersebut. Ini membenarkan pengguna memaparkan jenama kegemaran mereka, sama seperti memakai baju yang menampilkan band kegemaran dan sebagainya.

Walaupun Apple adalah antara syarikat paling popular pada ketika ini, namun satu ketika dahulu syarikat ini "biasa-biasa" sahaja.

Malah, Apple merupakan syarikat kecil dan dilihat sebagai satu-satunya syarikat yang mempunyai peluang untuk menewaskan IBM yang cuba memonopoli seluruh pasaran komputer.

Jadi, dengan menunjukkan sokongan anda terhadap Apple dengan memaparkan pelekat mereka adalah isyarat kepada orang lain bahawa anda menyokong syarikat underdog ini.

Tetapi sebaik sahaja Apple berkembang, strategi pemasaran mereka juga semakin hebat.

Mereka akhirnya mencipta produk popular seperti iPod, dan MacBook menjadi salah satu komputer riba paling popular di kalangan pelajar.

Dengan ini, Apple tidak lagi dilihat sebagai underdog, tetapi menjadi "cool". Cuba lihat kempen iklan "Get A Mac" pada tahun 2006. Dalam iklan tersebut, kedua-dua watak itu mewakili versi manusiawi Mac dan PC.

Satu daripada watak itu kelihatan cool dan casual, manakala satu lagi agak nerd dan berpakaian "keterlaluan".

Dalam iklan ini, Apple cuba memberitahu para pelanggan bahawa komputer yang dimiliki menentukan identiti mereka.

Dan jika anda ingin kelihatan cool, anda perlu membeli Mac.

Pelekat Apple yang dilekatkan pada produk-produk Apple mengukuhkan lagi tanggapan identiti jenama oleh kerana pelekat ini boleh dipaparkan seperti lencana penghormatan yang melihatkan anda tergolong dalam "kelab Apple" yang cool.

Namun sama ada anda menggunakan pelekat ini kerana benar-benar meminati jenama Apple ataupun kerana ia kelihatan cool, semuanya memberikan hasil yang sama iaitu pengiklanan percuma kepada Apple.

Pada masa dulu, pemasaran mulut ke mulut adalah penyebab Apple I menjadi popular dalam kalangan penggemar komputer dan membina "hype" bagi Apple II dan Macintosh.

Dengan ini, Apple sentiasa memahami bahawa pemasaran mulut ke mulut adalah bentuk pengiklanan yang paling berharga dan bermakna.

Mendengar ahli keluarga bercakap tentang MacBook Air meninggalkan kesan yang lebih mendalam daripada melihat produk dalam iklan TV.

Dan melihat ramai orang di sekeliling anda memakai pelekat Apple adalah satu bukti sosial bahawa pastinya terdapat sesuatu yang bagus tentang produk Apple jika begitu ramai orang berbangga menjadi pengguna Apple.